הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 5, 2022-01-04 00:00

שרן השכל: צוהריים טובים לכל הנוכחים, אני שמחה לפתוח את ישיבת ועדת הקנביס של הכנסת, לדיון שני שמתקיים כאן בכנסת ישראל.

שרן השכל: אנחנו, חברי הכנסת, אחרי לילה לבן, ולדעתי חברי הכנסת יגיעו בהמשך.

שרן השכל: הם יעודכנו ממני ומפרוטוקול הוועדה, כמובן.

שרן השכל: הדיון היום יהיה בעניין החולים והמטופלים.

שרן השכל: מטרת הדיון היא לשמוע את כלל המטופלים והארגונים שעוסקים במשך שנים, עושים ממש עבודת קודש, בסיוע לחולים – ילדים, מבוגרים וקשישים.

שרן השכל: מסייעים להם יום ולילה בטיפול רפואי, לפעמים אפילו מציל חיים.

שרן השכל: המטרה היא לשמוע את הארגונים והמטופלים, כיצד אנחנו יכולים לתקן את החקיקה הנוכחית, את הרפורמה, כדי להיטיב עם אותם חולים ומטופלים.

שרן השכל: משום שעלולים לעלות נושאים רגישים, אני נדרשת להקריא בפתח הישיבה את הדברים הבאים: כידוע, ישיבות הוועדה מוקלטות ומשודרות, והפרוטוקול וגם שידור הישיבה עתידים להתפרסם באתר הכנסת ובאינטרנט.

שרן השכל: בהתאם להוראות 120ד לתקנון הכנסת, יש אפשרות לחסות פרטים מזהים של דוברים, או דברים שנאמרו, אם הדבר דרוש לשם הגנה על עניינו של קטין או חסר ישע, או אם פרסום הפרוטוקול יגרום נזק למוזמן לוועדה או אדם אחר.

שרן השכל: לפיכך, אבקש להודיע בפתח הישיבה, כי ככל שיעלה צורך או נתבקש, יימחקו מהפרוטוקול של הדיון פרטים מזהים של דוברים, או חלקים מסוימים מתוך הפרוטוקול.

שרן השכל: זה על מנת שיהיה ברור לכולם.

שרן השכל: אני רוצה לפתוח את הישיבה עם פרופ' משולם, שנמצא איתנו בזום.

שרן השכל: באמת כבוד גדול לפתוח את הישיבה עם אדם כל כך מוכר בקהילה, גם הבין-לאומית, שעשה מחקרים פורצי דרך שפתחו את כל עולם הקנבידואידים, והמערכת הגופנית אצלנו.

שרן השכל: הוא ממש הוביל את זה.

שרן השכל: שלום וצוהריים טובים, פרופ' משולם.

פרופ' רפאל משולם: שלום לכולם, היית רוצה שאני אציג את הנושא בכמה מילים?

שרן השכל: כן.

שרן השכל: אנחנו נשמח אם תציג את הנושא בכמה מילים, קצת על המחקר שלך, ואיך הדברים התפתחו עד היום.

שרן השכל: עברו הרבה שנים.

שרן השכל: אולי קצת על התפיסה בעולם, ובעיקר מבחינת מחקר ופיתוח בארץ – היכולות, האתגרים – נשמח לשמוע על כך.

פרופ' רפאל משולם: קודם כול, הצמח עצמו.

פרופ' רפאל משולם: צמח הקנביס מכיל קבוצה מאוד מאוד רחבה של חומרים ספציפיים, שלא מופיעים בצמח אחר.

פרופ' רפאל משולם: יש כ-100 חומרים כאלה בצמח, אבל החומרים העיקריים הם שלושה-ארבעה, והכמות שלהם משתנה בהתאם לגידול, בהתאם לתנאים.

פרופ' רפאל משולם: צמח אחד או הרכב של צמח אחד, איננו זהה להרכב של צמח אחר.

פרופ' רפאל משולם: בדרך כלל, זה לא משנה הרבה, אבל כאן זה משנה, מפני שהחומרים האלה, יש להם פעילות ביולוגית.

פרופ' רפאל משולם: הפעילות הביולוגית של חומר אחד, אינה זהה לפעילות הביולוגית של חומר אחר.

פרופ' רפאל משולם: לכן, יש כאן בהחלט מקום לעבודה אנליטית די יסודית.

פרופ' רפאל משולם: כאשר תמצית או חומר מוגדר מופיע בשוק, הרופא צריך בהחלט לדעת מה הוא נותן.

פרופ' רפאל משולם: לכתוב medical cannabis או חומר רפואי מקנביס, זה לא מספיק.

פרופ' רפאל משולם: אנחנו בהחלט חייבים לציין לפחות שניים-שלושה-ארבעה חומרים עיקריים, אחרת העבודה בעניין הרפואי לא נעשית בצורה נכונה.

פרופ' רפאל משולם: כשמדובר באפילפסיה, למעשה צריך קנבידיול נקי; לכאב יכול להיות שצריך קנבידיול, ועוד חומר פסיכו-אקטיבי.

פרופ' רפאל משולם: החומר הפסיכו-אקטיבי, ששמו THC, גילינו אותו לפני שנים רבות, למעשה איננו חלק מהעולם התרופתי בצורה רחבה.

פרופ' רפאל משולם: אחרי מנה די נמוכה, יש אצל אנשים שינויים בתחושה, בהרגשה ובמחשבה, ורוב החולים אינם מעוניינים – בוודאי הרופאים אינם מעוניינים – לגרום לכך.

פרופ' רפאל משולם: רוב העבודה הרפואית מתבססת על חומרים אחרים.

פרופ' רפאל משולם: אני יכול לתת הרבה מאוד דוגמאות, אבל כרגע אני אמנע מזה, אלא אם כן תשאלו.

פרופ' רפאל משולם: המחקר בארץ התחיל לפני שנים רבות.

פרופ' רפאל משולם: אני כימאי של חומרי טבע, וזה חומר טבע כמובן.

פרופ' רפאל משולם: הייתה יוזמה להתחיל עם זה, בהתחלה במכון ויצמן, ואחר כך באוניברסיטה העברית.

פרופ' רפאל משולם: ישראל נחשבת היום לאחת המדינות המובילות בתחום.

פרופ' רפאל משולם: אנחנו קשורים עם הרבה מאוד קבוצות בכל העולם, עשרות אולי מאות קבוצות, שעוסקות בקנביס גם מנקודת ראות של רפואה, וגם מנקודת ראות של שינויים פסיכו-אקטיביים.

פרופ' רפאל משולם: בעקבות כך, נעשית גם עבודה קלינית.

פרופ' רפאל משולם: אני צריך לציין, שלצערי הרב, העבודה הקלינית מעטה.

פרופ' רפאל משולם: לפני שנים רבות עשינו עבודה קלינית על אפילפסיה, והיא הראתה שקנבידיול הוא חומר מעולה.

פרופ' רפאל משולם: לקח שלושים שנה, עד שהחומר הזה אושר לטיפול קליני כתרופה.

פרופ' רפאל משולם: ברוב המקרים האחרים, לצערי הרב, חסרים נתונים, כך שאם נותנים קנביס רפואי לכאב – רוב האנשים מקבלים את הקנביס הרפואי לכאב – אין לנו מספיק נתונים קליניים, וצריך להסתמך על קבוצה קטנה שעסקה בזה, או קבוצה אחרת שעסקה בדברים קרובים.

פרופ' רפאל משולם: הדבר הזה, יש להצטער עליו, כי רוב התרופות מבוססות היום על מחקר קליני מודרני.

פרופ' רפאל משולם: הדבר לא נעשה, כי מדובר על לא מעט כסף, וכמובן אוניברסיטאות לא יכולות להשקיע מיליונים במחקרים כאלה.

פרופ' רפאל משולם: אנחנו עוסקים בעבודה הבסיסית.

פרופ' רפאל משולם: חלק גדול מהטיפול, נעשה לפי הנתונים שיש מרופאים – רופא א' כתב ככה על חמישה חולים, רופא ב' כתב ככה על עוד חמישה חולים.

פרופ' רפאל משולם: אני מקווה שהדבר הזה ישתנה.

שרן השכל: מה האתגרים העיקריים שלכם בהמשך פיתוח ומחקר, כאן בישראל?

פרופ' רפאל משולם: כפי שאמרתי, יש מספר לא קטן של חומרים, חלקם פעילים מעט וחלקם פעילים יותר.

פרופ' רפאל משולם: מבחינה כימית ניתן להגביר את הפעילות ולהגיע לתרופות מוכרות.

פרופ' רפאל משולם: יש כמה וכמה חברות שמעוניינות בחומרים, המבוססים על קנביס.

פרופ' רפאל משולם: אבל גם החומרים שנמצאים בקנביס נבדקים לשורה מאוד מאוד ארוכה של מחלות.

פרופ' רפאל משולם: במשך השנים הצטבר ידע כימי ופרמקולוגי, והדברים שכרגע נעשים הם הבסיס של הפעולה הביולוגית של החומרים האלה, והטיפול בחיות, כמובן.

פרופ' רפאל משולם: ניסוי בחולים הוא בעייתי, כפי שאמרתי קודם, וחבל.

פרופ' רפאל משולם: יש לנו כאן סדרה של חומרים פעילים, שכל אחד הוא בעל פוטנציאל אדיר.

פרופ' רפאל משולם: כרגע הדבר נעשה על בסיס לא כל כך איתן, וחבל על כך.

שרן השכל: איזה מגוון של מחלות שאתה יודע שיש להן טיפולים, לא מטופלות היום במדינת ישראל בקנביס?

פרופ' רפאל משולם: בארץ יש בהחלט מגוון רחב של טיפולים.

פרופ' רפאל משולם: היות והמחקר התחיל בארץ, והרבה מאוד קבוצות עסקו בזה, אני מוכרח להודות שאנחנו בין המתקדמים.

פרופ' רפאל משולם: נותנים את זה להרבה מאוד פעולות.

פרופ' רפאל משולם: רוב הקנביס הולך לכאבים מסוגים שונים – כאב אחד איננו זהה לכאב אחר.

פרופ' רפאל משולם: יש לכאב, יש למחלות במערכת העיכול, יש לאפילפסיה, בעיקר אצל ילדים, יש שימוש מסוים במחלות נוירולוגיות – למשל פרקינסון, וזה בהחלט עוזר.

פרופ' רפאל משולם: זה לא מרפא, אבל זה בהחלט עוזר.

פרופ' רפאל משולם: תחום שיש בו סימן שאלה גדול, זה המחלות הפסיכיאטריות.

פרופ' רפאל משולם: קנבידיול הוא חומר שאיננו גורם לתופעות בלתי רצויות, והוא חומר בהחלט סביר.

פרופ' רפאל משולם: הוא חומר שנמצא בכמויות גדולות בקנביס, והוא החומר העיקרי שאנחנו די מעוניינים בו.

פרופ' רפאל משולם: אותו חומר, CBD או קנבידיול, כנראה מעולה לסכיזופרניה, אבל הכמויות הדרושות הן גדולות, ולכן, למרות שיש כמה וכמה עבודות בספרות על סכיזופרניה וגם על מחלות קרובות, אין בארץ שימוש ואין אישור של משרד הבריאות לשימוש בחומר במחלות פסיכיאטריות.

פרופ' רפאל משולם: במחלות אחרות ורבות, כפי שהזכרתי, יש אישור, אבל לא למחלות הפסיכיאטריות.

פרופ' רפאל משולם: חבל.

פרופ' רפאל משולם: צריך לחכות לעוד מספר ניסויים.

פרופ' רפאל משולם: סכיזופרניה זאת מחלה שפוגעת בערך באחוז אחד מהאוכלוסייה.

פרופ' רפאל משולם: מדובר בהרבה אנשים, ורוב החולים בסכיזופרניה לא יכולים לעבוד.

פרופ' רפאל משולם: בחלקם הם נמצאים בטיפול בבתי חולים.

פרופ' רפאל משולם: אם אפשר היה להשתמש בקנבידיול לסכיזופרניה, אם היה אישור המבוסס על ניסויים, היינו מתקדמים הרבה מאוד.

שרן השכל: תודה רבה לך, פרופ' משולם.

שרן השכל: תודה רבה על הסקירה, ותודה רבה על העבודה הרפואית יקרת הערך, שאותה הענקת לא רק למדינת ישראל, אלא לעולם כולו.

פרופ' רפאל משולם: תרשי לי להגיד עוד מילה.

פרופ' רפאל משולם: הממשל הישראלי הראה פתיחות גדולה, בלי ביורוקרטיה מיותרת, ואפשרה מחקר.

פרופ' רפאל משולם: בהרבה מאוד ארצות, הדבר היה כמעט בלתי אפשרי.

פרופ' רפאל משולם: בארץ, הדבר הזה היה יחסית קל.

פרופ' רפאל משולם: גם משרד הבריאות וגם המשטרה תמכו – לא כספית, כמובן – במחקרים.

פרופ' רפאל משולם: הם חשבו שיש מקום לעשות את זה באוניברסיטאות, וזה דבר שלא היה פשוט ברוב המדינות בעולם.

שרן השכל: תודה רבה.

שרן השכל: נמצא איתנו כאן ד"ר בועז לב, שהיה הראשון שאישר מטעם משרד הבריאות את הניסויים והתהליך.

שרן השכל: כבוד גדול שאתה נמצא פה איתנו, ואני מאוד מודה לך.

שרן השכל: בעניין הטיפול בחולים פסיכיאטריים, לצערי, פעילת קנביס בשם מרתה אלברט, שמה קץ לחייה לפני כמה חודשים.

שרן השכל: היא הייתה מטופלת פסיכיאטרית, וביקשה טיפול בקנביס רפואי.

שרן השכל: אימה סיפרה לי, שממש כמה שבועות לאחר מכן הגיע אישור לטיפול בקנביס רפואי.

שרן השכל: מקרה ממש שובר לב.

שרן השכל: היה לי חשוב להזכיר לפחות את שמה, מכיוון שהיא הגיעה להרבה דיונים כאן בכנסת, והובילה לא מעט מחאות בעניין הזה.

שרן השכל: לאחר הדברים האלה, אני רוצה לתת את זכות הדיבור לד"ר בועז לב, נציב הקבילות למקצועות הרפואיים במשרד הבריאות, אך בכובעך היום אתה עומד בראש ועדה במשרד הבריאות, שעניינה לבחון את עניין המרשמים למטופלים.

שרן השכל: בועז, אני אשמח אם תציג בפנינו את העבודה שעשיתם בשבועות האחרונים.

שרן השכל: בבקשה.

ד"ר בועז לב: קודם כול, רוב תודות.

ד"ר בועז לב: הנושא הזה חשוב, מרכזי ומלהק בעולם הרפואה ובשוליו במשך תקופה לא קצרה.

ד"ר בועז לב: היה לי הכבוד לשבת עם פרופ' משולם בלא מעט ועדות, ואני חושב שהסיוע שלו והמרכזיות שלו בתחום הזה, ראויות לכל הערכה וכבוד.

ד"ר בועז לב: כמו גם להרבה מאוד אנשים שבמשך השנים תרמו לקידום האירוע הזה.

ד"ר בועז לב: אנחנו נמצאים בסוג של מעבר מאוד מאוד מרכזי וחשוב, והוא המעבר מרישיון למרשם.

ד"ר בועז לב: ברשותכם, נעלה את המצגת וכך כולם יוכלו לראות אותה.

ד"ר בועז לב: המטרה היא לדאוג לטובת המטופל בהיבט הרפואי.

ד"ר בועז לב: זאת מטרת המעבר הזה.

ד"ר בועז לב: לייצר רצף טיפולי מתאים, התוויות נכונות, ושהסגל שמטפל בקנביס יהיה בעל כשירות מתאימה.

ד"ר בועז לב: בטיחות המטופל היא אירוע מרכזי בכל טיפול שאנחנו רוצים להנחיל לציבור, וכמובן, אנחנו רוצים לשפר את הזמינות ואת ההנגשה ולהפחית את הביורוקרטיה שקשורה היום בכל האירוע של הקנביס.

ד"ר בועז לב: אנחנו לא דנים בסוגיה של לגליזציה בכלל, ובאמצעות מערכת הבריאות בפרט, ולא להרחבת מעגל המשתמשים, שלא על פי התוויות מאושרות.

ד"ר בועז לב: מבחינת המגבלות של המצב הקיים, כולם מכירים אותן, ואני אעבור עליהן בזריזות רבה.

ד"ר בועז לב: יש ביורוקרטיה רבה; ריכוזיות יתר; נגישות מוגבלת; בעיה בקשר הקליני הרציף בין הרופא המאשר לרופא המטפל; מיעוט מעקב אחרי חולים, ובעיקר בהתחלה, כאשר צריך לעשות fine tuning של המינון, למנן את הקנביס; יש גם סוג של שגר ושכח – קיבלת את הקנביס, לך, תחזור בעוד חצי שנה או שנה.

ד"ר בועז לב: זה לא בכל המקרים, אבל בהרבה מהמקרים, וזאת בהחלט בעיה.

ד"ר בועז לב: הרופא המאשר איננו בהכרח מומחה בתחום התחלואה של המטופל; יש מיעוט מחקר – דיבר על זה פרופ' משולם – ומעקב לצרכי למידה; יש גם מניעים כלכליים – זה עסק שמגלגל הרבה מאוד כסף, וזה מעיב על ההיבטים הרפואיים; המערכת היא בעיקרון מערכת פרטית; אנחנו חושבים שצריך להיות היבט ציבורי רחב של רישום הקנביס, וכמובן, זה גורם לאי שוויוניות בנגישות וביכולת לקבל את זה.

ד"ר בועז לב: אנחנו לא מכשירים מספיק את הסגלים הרפואיים במוסדות להשכלה רפואית; יש היעדר תקשורת בין הרופאים הממליצים למאשרים; עלויות גבוהות; היעדר תוכנית טיפול אישית – כמו בכל טיפול מורכב, חשוב שגם בקנביס תהיה תוכנית טיפול מפורטת ורצינית, ושתהיה בקרה על הטיפולים.

ד"ר בועז לב: צריך לזכור שמגבלה מאוד מאוד חשובה, היא שהמקור הכמעט בלעדי לשוק הפנאי של הקנביס, הוא באמצעות הצינורות הרפואיים.

ד"ר בועז לב: זה מייצר צוואר בקבוק שיכול להיות די קשה לגופים המטפלים.

ד"ר בועז לב: העקרונות שמחייבים מעבר למרשם: ראשית, מרשמים יינתנו על ידי רופאים מומחים בתחום שבו הם מומחים, אם זה אפילפטולוגים ואורולוגים בתחום האפילפסיה, ואם אלה רופאי כאב בתחום הכאב, ואם זה בפרקינסון או במחלות אחרות.

ד"ר בועז לב: כל אחד בתחומו יוכל לרשום את המרשם.

ד"ר בועז לב: המרשמים יהיו דיגיטליים, וכללים זהים לרישום של נרקוטיקה.

ד"ר בועז לב: הטיפול יירשם ויהיה חלק מהתיק הרפואי.

ד"ר בועז לב: כלומר, לא יהיה עולם או יקום נפרד של קנביס, ויקום נפרד של רפואה.

ד"ר בועז לב: זה יהיה אחד.

ד"ר בועז לב: זה ייכנס לתיק הרפואי, זה יירשם שם, והרופא המטפל יוכל לדעת שהאיש הזה מקבל קנביס, כדי לבחון גם היבטים של פעילות בין-תרופתית.

שרן השכל: אני רוצה לשים דגש.

שרן השכל: לא עוד רישיונות שמגיעים למשרד הבריאות, ועוברים אישור, אלא במערכת של משרד הבריאות, כפי שהרופא רושם היום מרשם למדבקות אופיואידיות למטופלים אונקולוגיים.

שרן השכל: כך הוא גם יוכל לרשום מרשם לקנביס באותו מרשם, להדפיס אותו, להגיע לבית מרקחת ולקחת את התרופה.

ד"ר בועז לב: זה הרעיון.

שרן השכל: זאת הכרזה מאוד מאוד משמעותית, ושינוי של 180 מעלות מהדרך הקיימת היום.

גבי לסקי: זאת אומרת שכל רופא שמומחה בתחום שלו, יכול לתת את זה כמו כל תרופה.

ד"ר בועז לב: ברשותכם, אני אמשיך.

שרן השכל: אנחנו מתלהבים.

שרן השכל: אתה צריך להבין שאנחנו מקיימים כאן דיונים – גם חבר הכנסת רם שפע, שהצטרף אלינו, וחברת הכנסת גבי לסקי – כבר כמה שנים.

שרן השכל: כבר שש שנים אני כאן בכנסת, וטרם נשמע דבר כזה.

ד"ר בועז לב: אני שמח לבשר בשורה, ואני מקווה שהיא תתממש במהרה.

שרן השכל: אנחנו נדאג שזה יתממש, אם זו הדירקטיבה.

אלי לוי: סליחה שאני מתערב.

אלי לוי: זה ממש יקרב את הרפואה ואת הקנביס, וזה מאוד משמעותי, כי היום זה לא כל כך קיים בשטח.

ד"ר בועז לב: המרשמים יינתנו על ידי רופאים שעברו הכשרה ייעודית מוכרת בתחום הטיפול בקנביס.

ד"ר בועז לב: כבר היום יש מין תוכנות וקורסים, שניתנים באמצעות היחידה לקנביס רפואית, יחד עם ההסתדרות הרפואית, כדי שאפשר יהיה להכשיר את האנשים.

ד"ר בועז לב: יידעו מהם העקרונות והסייגים לגבי טיפול בקנביס.

ד"ר בועז לב: זה מאוד חשוב, כי אנחנו רוצים גם לטפל טוב, וגם להימנע מנזקים אפשריים.

שרן השכל: האם אתם משתפים פעולה עם אותן חברות, שיש להן הכשרה של כמה שנים בסיוע למטופלים?

ד"ר בועז לב: אנחנו נסתייע בכל גוף, שיוכל לתת לנו סיוע גם בליווי, וגם בהכשרה של האנשים המשתמשים, וגם של הרופאים והסגלים הרפואיים.

ד"ר בועז לב: בוודאי.

ד"ר בועז לב: המרשמים יינתנו במרפאות שיוכלו לבצע מעקב גם אחרי המטופל, וגם אחרי הרוחביות של הטיפול, כדי ללמוד מזה גם לגבי אוכלוסיות מטופלים כאלה ואחרות.

ד"ר בועז לב: כפי שאמר פרופ' משולם, אנחנו לא מספיק מכנסים את כל הנתונים האלה, כדי לדעת מה התועלות האפשריות.

ד"ר בועז לב: מתן הקנביס יהיה על פי התוויות רשומות.

ד"ר בועז לב: אנחנו מדינה שעובדת על פי התוויות רשומות, ואתה לא יכול לרשום תרופה שאיננה על פי ההתוויות.

ד"ר בועז לב: כלומר, אם מתחשק לי לתת את זה למחלה שאין לה שום בסיס עובדתי, זה לא יקרה – כך אנחנו מקווים.

ד"ר בועז לב: כאשר נרצה להעביר את זה לקבוצות שעדיין לא נמצאות בהתוויות, צריך לעשות את זה בדרך מקובלת של סעיף 29 לפקודת הרוקחים.

ד"ר בועז לב: אנחנו רוצים להרחיב את מעגל ההכשרה גם למוסדות, שמכשירים סגל רפואי – אחיות, עובדים סוציאליים וכל מי שצריך להיות קשור באיזשהו אופן למערך הטיפולי הזה.

ד"ר בועז לב: צריך להתאים את החקיקה או את התקנות, כדי שאפשר יהיה לעבוד בצורה חוקית בעניין הזה.

ד"ר בועז לב: צריך להרחיב את מערך הבקרה והפיקוח, כדי לגדר את הפעילות לפעילות רפואית, שמונחית על ידי שיקול דעת רפואי מתאים.

ד"ר בועז לב: נצטרך להתייחס לבעיות של מרשמים היסטוריים – יש אנשים שקיבלו מינונים מאוד מאוד חריגים, ונצטרך לראות איך אנחנו מטפלים נכון בדור הסבא.

ד"ר בועז לב: החומר הזה אינו חומר כימי, כמו רוב התרופות.

ד"ר בועז לב: הוא צמח, וגם מחייב טיפול מיוחד בתחום האסדרה והחקיקה.

ד"ר בועז לב: נצטרך גם לקבוע מהם הכללים לסיום טיפול.

ד"ר בועז לב: אני רוצה לסיים את דבריי, ולומר שכולנו מקווים שזה יקרה במהרה בימינו.

ד"ר בועז לב: פנינו לקופות, כי הפעילות הזאת, כמו האחריות על המטופלים, היא באמצעות ובאחריות הקופות.

ד"ר בועז לב: הם המטפלים הישירים.

ד"ר בועז לב: התכנסנו לסוג של פתרונות, וביקשנו מהם תוכניות אופרטיביות.

ד"ר בועז לב: כל קופה, שתענה לעקרונות שהוצגו כאן.

ד"ר בועז לב: במקביל, להציג מהם הצרכים שלהם.

שלומית אבינח: הם צריכים לחזור אליכם תוך זמן מסוים?

שלומית אבינח: תחמתם אותם בזמן?

ד"ר בועז לב: תחמנו את הגשת התוכניות הראשוניות בשבועיים, וזה היה טרם האומיקרון.

ד"ר בועז לב: האומיקרון קצת משבש את האירועים האלה.

ד"ר בועז לב: מעורבים בזה גם מנהלי הקופות, גם המנהלים הרפואיים של הקופות, ואנחנו מקווים שאם האומיקרון ילך מהר, גם זה יקרה מהר.

ד"ר בועז לב: נקווה מאוד.

שרן השכל: בעוד כשבועיים יוגשו התוכניות?

ד"ר בועז לב: אני אדבר עם האומיקרון, ואני בטוח שהוא יזדרז ויעזוב אותנו חיש קל.

ד"ר בועז לב: אני גם ראש הצוות לטיפול במגפות, כך שבו-זמנית אני יכול לדבר גם עם האומיקרון.

שרן השכל: תודה רבה לך, ד"ר בועז לב.

שרן השכל: אני רוצה גם להודות לשר הבריאות ניצן הורוביץ, שמוביל את השינוי המבורך הזה במשרד הבריאות, דבר שלא היה לפני כן.

שרן השכל: זה באמת משב רוח מרענן, ובשורה אדירה למטופלים.

שרן השכל: המסקנות שהצגת – אותו צוות שאתה עומד בראשו – נותנות תקווה להמון מטופלים וראשי ארגונים של מטופלים, שיושבים ומקשיבים לנו היום.

שרן השכל: אנחנו מבינים שהדלת פתוחה, משרד הבריאות הבין את האתגרים שהצגת, והמטרה שלנו ביחד, בשיתוף פעולה, היא לראות איך בזמן הקצר ביותר אנחנו מצליחים לתקן את זה, למען 100 אלף מטופלים במדינת ישראל, חולים שזקוקים לקנביס הרפואי.

שרן השכל: תודה רבה.

שרן השכל: יש לכם שאלות?

שרן השכל: גבי, בבקשה.

גבי לסקי: תודה ליושבת-הראש, ואני חייבת לומר שלך יש חלק לא קטן בעניין הזה.

גבי לסקי: דחפת לזה הרבה שנים, ושר הבריאות היה קשוב גם לך.

גבי לסקי: אני מודה לך על העבודה שלך במשך השנים.

גבי לסקי: ד"ר לב, תודה, זאת בשורה ענקית.

גבי לסקי: המעבר מרישיון למרשם, זה באמת לעבור לרפואה.

גבי לסקי: מדובר בטיפול רפואי, וככה צריך להתייחס אליו.

גבי לסקי: גם מבחינת הזמנים זה נראה שאפתני, ואנחנו בעד כי יש הרבה אנשים שסובלים בגלל הרפורמה הקודמת.

גבי לסקי: מצד אחד, אנחנו אומרים שהמרשמים יינתנו על ידי רופאים מומחים בתחום שלהם, וזה מצוין, אבל הם צריכים לעבור הכשרות ייעודיות.

גבי לסקי: תוך כמה זמן אנחנו יכולים להעביר את כל הרופאים את ההכשרות האלה?

גבי לסקי: אני רואה פה צוואר בקבוק.

שרן השכל: כמה הכשרות כבר נעשו?

שרן השכל: יש מספר רופאים שעברו את ההכשרות.

גבי לסקי: הרי כל מטופל הולך לרופא אחר בקופה אחרת, בעיר אחרת.

קריאה: זאת נקודה מאוד משמעותית.

אביחי: הקורס הזה הוא חובה?

ד"ר בועז לב: הוא חובה.

אביחי: היום הוא לא חובה, והם בורחים מזה.

אביחי ויקטור סמילה: אבל זה מה שיש היום, ובגלל זה הם בורחים מהקנביס.

אביחי ויקטור סמילה: צריך להכריח אותם לעבור את זה, ולטפל בקנביס.

שרן השכל: סליחה, אני מאפשרת שאלות פה ושם, אבל שאלה אחת.

שרן השכל: לא פותחים את זה כרגע לדיון.

שרן השכל: המצב הקיים היום ברור, והמצב הזה הולך להשתנות.

שרן השכל: אנחנו שואלים כיצד המצב ישתנה.

ד"ר בועז לב: רופא שירצה לרשום מרשם לקנביס, יהיה חייב לעבור הכשרה ייעודית.

ד"ר בועז לב: דרך אגב, ההכשרה הזאת לא מאוד ארוכה.

ד"ר בועז לב: היא נעשית און-ליין, וזה לא יגרום להם לאובדן ימי עבודה.

ד"ר בועז לב: צריך לזכור, רופא נותן טיפול רפואי על פי מיטב הכרתו הרפואית, וקשה יהיה להכריח רופא לתת משהו, בניגוד לעמדתו.

שרן השכל: כל כמה זמן נפתחים קורסים?

ד"ר בועז לב: זאת לא המגבלה.

ד"ר בועז לב: נכון להיום יש כבר אלפי רופאים שעברו את הקורס, והרבה פחות מוכנים לרשום את המרשם.

ד"ר בועז לב: הדבר הזה הוא נגיש, וככל שאנחנו נייצר מערכת, שבה יהיה נוח לרופאים לתת את זה, תהיה היענות גבוהה.

ד"ר בועז לב: מבחינה זאת אני צופה לטוב.

רם שפע: שרן, אותך אני מברך פעם ביומיים בערך, אבל מגיע לך.

רם שפע: אני רוצה להגיד גם לך, ד"ר בועז לב, וגם לניצן ולמשרד, שיש פה שינוי כיוון.

רם שפע: אנחנו, חברי הכנסת, שומעים דבר כזה, וישר אומרים שאלה בשורות, אבל יושבים פה אנשים, שכבר הרבה שנים מחכים לדברים שיקרו.

רם שפע: הם עוד לא קורים, אבל צריך לדעת לעצור ולהגיד יישר כוח על שינוי הכיוון.

רם שפע: הדבר הראשון שעשיתי הבוקר, אחרי לילה לבן בכנסת, היה לפגוש בזום שלושה תלמידים נפלאים מאחד מבתי הספר באזור.

רם שפע: הם עושים חלק מהבגרות שלהם באזרחות על סיפור הקנביס הרפואי.

רם שפע: בתמימותם הכול כך צודקת, הם אמרו:

רם שפע: אנחנו מדברים עם כל כך הרבה אנשים, והם ממש מתוסכלים ממה שקורה.

רם שפע: הם מרגישים שהם לא מקבלים את מה שהם צריכים.

רם שפע: אמרתי להם: בגדול, אתם צודקים.

רם שפע: רוב הטענות שהעלו המטופלים, נכונות.

רם שפע: המצב לא טוב, אבל דעו שיש נכונות אמיתית לעשות שינוי.

רם שפע: אתם עושים שינוי כיוון, שהוא תפיסה, ולא רק פרקטיקה של לעבור מרישיון למרשם.

רם שפע: זה שינוי כיוון שמתייחס לצמח ולסגולות שלו באופן אחר.

רם שפע: יש גם שאלה לגבי ההגדרות החוקתיות, והאם נכון לעשות שינוי באופן שבו אנחנו מגדירים את הצמח הזה.

רם שפע: שווה להסתכל רחוק לא רק על הכשרות לרופאים, אלא גם על האקדמיה.

רם שפע: זהו תחום בהתפתחות, וגם אתם יכולים לנסות לעזור לדחוף את האקדמיה יחד איתנו, ככל שאפשר בלי להתערב שם.

רם שפע: לדחוף אותם לייצר הכשרות הרבה יותר מעמיקות ביותר מוסדות, כדי שזה יקבל מענה יותר גדול.

רם שפע: הייתי רוצה לשמוע איזה חסמים עומדים, לדעתך, בפנינו.

ד"ר בועז לב: קודם כול, צריך לקבל אישור או הסכמה של הבאלק הגדול של הרופאים.

ד"ר בועז לב: מי שרושם את התרופה, זה הרופא, וצריך לעשות שינוי, גם תודעתי, ביכולת של השימוש בקנביס כצמח בעל תכונות רפואיות.

ד"ר בועז לב: זה לא פשוט.

רם שפע: זה עניין של תודעה.

ד"ר בועז לב: נכון, אבל זה לא עובד ככה.

ד"ר בועז לב: זה לשנות כמעט צ'יפ בתוך המוח, וזה לא פשוט.

ד"ר בועז לב: שנית, גם הקופות נתבקשו להציג בפנינו את הצרכים הכלכליים, העלויות של האירוע הזה.

ד"ר בועז לב: אני לא רוצה לפרט כאן, ואנחנו עדיין מחכים לתמחור של הקופות, כדי לראות מה המשמעות של המהלך הזה.

ד"ר בועז לב: יש לזה משמעויות, ולאחר שנקבל את התמחור שלהם, נצטרך לראות איך זה יקרה.

ד"ר בועז לב: יש את הסייגים של התקנות, החוקים שצריך לשנות, של מעמד הצמח הזה בתוך העולם הרוקחי.

ד"ר בועז לב: ברגע זה אין לו מעמד בעולם הרוקחי, וזאת סוגיה.

ד"ר בועז לב: גם בפקודת הסמים המסוכנים, גם שם יש שינוי מעמד.

ד"ר בועז לב: זה רק חלק מהחסמים שישנם, וצריך יהיה לפצח אותם אחד לאחד ובמקביל, כדי שזה יקרה כמה שיותר מהר.

שרן השכל: תודה רבה.

שרן השכל: נמצא איתנו גם יושב-ראש הסתדרות הרוקחים, ונשמח לשמוע לאחר מכן את עמדתכם בעניין הזה.

שרן השכל: אני רוצה לעבור לרשימת המטופלים, ואני מבקשת לנסות לתמצת.

שרן השכל: ניתן זמן מוגבל לכל מטופל – בדרך כלל יש לי סטופר, אבל אני אשתמש בטלפון.

שרן השכל: ניתן לכל מטופל או ראש ארגון של מטופלים ארבע דקות, לבוא ולהציג בפנינו את האתגרים ואת תיקוני החקיקה הנדרשים, כדי להיטיב עם המטופלים ועם החולים.

שרן השכל: הוועדה כאן כדי לשמוע אתכם, ולפי מה שתאמרו, גם לעשות תיקוני חקיקה.

שרן השכל: הדוברת הראשונה תהיה דנה בר-און, והיא נמצאת איתנו בזום.

שרן השכל: לרשותך ארבע דקות, ונשמח אם תציגי את הארגון, את האתגרים העיקריים שעומדים בפני המטופלים היום, ואת תיקוני החקיקה הנדרשים.

דנה בר-און: שלום, אני מנכ"לית עמותת הקנביס הרפואי.

דנה בר-און: אנחנו הארגון שעומד מאחורי כל המהלכים המשפטיים שהיו בבג"ץ בשנתיים-שלוש האחרונות.

דנה בר-און: אני מתנצלת מראש, שברתי רגל ואני מאושפזת בבית חולים.

שרן השכל: רפואה שלמה והחלמה מהירה.

דנה בר-און: לכן זאת התצוגה מאחוריי, ואם אצטרך לעזוב באמצע הדיון, התנצלותי.

דנה בר-און: מכל הדברים שאמר ד"ר בועז לב, לא יכולתי להימנע מלא לשמוע את מה שלא נאמר.

דנה בר-און: לא נאמר שום דבר על השתתפות הקופות או כל גורם ממסדי אחר, בעלות הטיפול.

דנה בר-און: יתרה מכך, נרמז במילים כמעט מפורשות, באמצעות האמירה שנצטרך לטפל באלה מהדור הישן, עם המינונים הגבוהים והחריגים, שהולך להיות עוד גל של קיצוצי מינונים.

דנה בר-און: רוב המטופלים נמצאים במינון של 40 גרם ומעלה, וכשכל טיפול עולה 250 שקל ל-10 גרם, העלויות הן כ-1,200 שקל ומעלה לכל מטופל.

דנה בר-און: לא להתייחס לזה בכל הנאמר, נשמע לי הזוי.

דנה בר-און: לאור רמז מאוד עבה שנזרק לגבי בעיית המינונים הגבוהים.

דנה בר-און: בתור אחת מהן, אני מתריעה על כך.

דנה בר-און: בתור מישהו שהמינון שלה נפגע לא פעם בגלל מהלכים מהסוג הזה, אני מתריעה מפני מהלכים נוספים.

דנה בר-און: כבוד יושבת-הראש, הזכרת את הצעת החוק הנוספת שאת יוזמת בנוגע להכנסת הקנביס לחוק ביטוח בריאות ממלכתי.

דנה בר-און: אני מציעה שהצעת החוק הזאת תתקדם או תובא יחד עם ההצעה הנדונה בוועדה כרגע.

דנה בר-און: ברור לכולנו שסוגיית המחיר היא הסוגיה הבוערת ביותר כרגע, ומן הסתם, ככל שהמינון גבוה יותר, ככה הסוגיה הזאת אקוטית יותר.

דנה בר-און: אי-אפשר להגיד שהיא אקוטית רק לבעלי המינונים הגבוהים, כי כאמור, גם מי שיש לו 40 גרם לחודש, משלם למעלה מ-1,000 שקל.

דנה בר-און: זה באשר לתיקוני החקיקה הנדרשים, כדי להכניס את הקנביס לסבסוד ממוסד.

דנה בר-און: דבר נוסף שאני רוצה להתייחס אליו, הוא התיקונים המוצעים בהצעת החוק.

דנה בר-און: כידוע, אנחנו תומכים מאוד בהצעת החוק שמונחת כרגע על שולחן הוועדה, ואנחנו רואים בה כנותנת המון פתרונות להרבה מהסוגיות שיש כרגע בראש מעיינינו, המטופלים, בין אם זה אחריות לעניין סימון האריזה, כמו שציין פרופ' משולם, בין אם זאת הסוגיה של איכות הטיפול, והחובה להימנע משימוש בכל מיני הליכים לא בדוקים, ובין אם זה קיצור הליכי הרגולציה, וההכבדה של הרגולציה על היצרנים, על מנת לנסות ולהתחיל להוריד את עלויות הייצור, ובכך גם את עלויות הרכישה.

דנה בר-און: בהצעת החוק הזאת יש המון דברים שאנחנו תומכים בהם, ודבר אחד שמדאיג אותנו, לאור ניסיון העבר עם הרפורמה הנוכחית, הוא שיש צורך במנגנון אכיפה.

דנה בר-און: כבר עכשיו, בסוגיית עלויות חידוש רישיון, יש קביעה של ועדת הכספים, שקובעת שהדבר חייב להיעשות במסגרת הציבורית, ולמסגרת הציבורית אסור לקחת יותר מ-287 שקלים לשנה עבור זה.

דנה בר-און: עובדתית, הדבר לא נאכף והקופות לא מספקות את השירות הזאת.

דנה בר-און: התוצאה היא שנקבע משהו, אבל אנחנו יודעים שרוב השירות ניתן בשירותי הרפואה הפרטיים.

דנה בר-און: הדבר הזה קורה גם בכל מה שקשור לאכיפה על ספקים בענייני רגולציה.

דנה בר-און: אין כוח אדם מספק, כדי לעשות מספיק ביקורות בחוות, מספיק ביקורות במפעלים.

דנה בר-און: אנחנו לא מדברים על איזשהו פיקוח שיכול להיות פיקוח שוטף, ונוצר מצב שבו, גם אם נכניס המון תיקונים רצויים, בלי אכיפה יהיה קשה מאוד לוודא שהם אכן קורים בשטח.

דנה בר-און: שתי הסוגיות החקיקתיות שאני מתייחסת אליהן כאן, הן להביא לשולחן את עניין הסבסוד באמצעות החקיקה שאת הזכרת, כבוד יושבת-הראש, ולהכניס בחקיקה שעומדת על שולחן הוועדה כרגע עניינים של אכיפה ומנגנוני אכיפה.

דנה בר-און: את יתר הדברים שיש לנו להצביע עליהם, אני אתן לאסף פורת להגיש.

שרן השכל: תודה רבה על הדברים.

שרן השכל: אני רוצה להעביר את זכות הדיבור לחיים ברקוביץ', שנמצא כאן איתנו.

שרן השכל: שלום, חיים.

שרן השכל: בבקשה, גם לרשותך ארבע דקות.

חיים ברקוביץ: אני אבא של חנן ודוד, ואני קצת נרגש.

חיים ברקוביץ: חנן ודוד חולים באפילפסיה מגיל 11 חודשים, כל אחד מהם.

חיים ברקוביץ: זה גנטי.

חיים ברקוביץ: כשחנן היה בן ארבע וחצי ושלוש בן שלוש וחצי, גילו להם אוטיזם.

חיים ברקוביץ: ההתקפים לא נגמרים; ההתקפים לא נגמרים.

חיים ברקוביץ: כל הזמן יש התקפים, וזה כואב.

חיים ברקוביץ: זה כואב מאוד שהם לא נגמרים, ההתקפים.

חיים ברקוביץ: כל התקף זה כמו מקצוע שמחליק את העץ, ולילד הוא מוחק את המוח.

חיים ברקוביץ: אתם לא רואים את זה, אני חווה את זה כבר 14 שנה עם שניהם.

חיים ברקוביץ: זה קשה.

חיים ברקוביץ: ביום חמישי לקחתי אותם לנופש.

חיים ברקוביץ: דוד לא הרגיש טוב.

חיים ברקוביץ: אני עשיתי שבת במעלה עמוס עם הבת שלי.

חיים ברקוביץ: ביום שני שעבר התגרשתי מאשתי, אחרי 19 שנות נישואים.

חיים ברקוביץ: החזרנו את דוד הביתה במוצאי שבת.

חיים ברקוביץ: הוא לא הרגיש טוב.

חיים ברקוביץ: היום יום שלישי, ואני לא רוצה לקרוא את התכתובת של אשתי משלוש לפנות בוקר.

חיים ברקוביץ: אני רק יודע שהגעתי הביתה מבית המלון ביום שני, והחלפתי לו.

חיים ברקוביץ: דוד לא גמול.

חיים ברקוביץ: החלפתי לו, ניקיתי אותו, אווררתי אותו.

חיים ברקוביץ: ככה אומרת הגמרא – לפתוח את החלון, לאוורר, לתת לו חיות.

חיים ברקוביץ: ואז הוא פרכס.

חיים ברקוביץ: רצתי למקרר, ויש שם קיארה.

חיים ברקוביץ: נתתי לו שני מזרקים הגונים של קיארה.

חיים ברקוביץ: ההתקף נרגע.

חיים ברקוביץ: אין לי כסף לקיראה, וזה עולה הרבה כסף.

חיים ברקוביץ: אין לי כסף לקיארה.

חיים ברקוביץ: אני לא רוצה שהילד שלי יפרכס.

חיים ברקוביץ: אם אתם לא הבנתם את זה, אז משהו אצלכם פגום.

חיים ברקוביץ: אם לא הבנתם את זה, שצריך לעזור, צריך לעזור לכל ילד מפרכס.

חיים ברקוביץ: צריך לעזור להם.

חיים ברקוביץ: אם אתם לא תעזרו, אז אני לא יודע מי יעזור.

חיים ברקוביץ: אני יודע שרק ה' יתברך הוא מעלינו, הוא רואה כל דבר שאנחנו עושים.

חיים ברקוביץ: אני באתי לפה עם חליפה שעולה 200 שקל, ויש פה אנשים שלובשים חליפות ב-5,000 שקל.

חיים ברקוביץ: אבל זה לא מעניין אותי.

חיים ברקוביץ: אני הבאתי לפה את הלב שלי, אני הבאתי לפה את הכאב של הבנים שלי.

חיים ברקוביץ: כואב לי על הבנים שלי.

חיים ברקוביץ: הם לא יתחתנו לעולם.

חיים ברקוביץ: אז לפחות לעצור את ההתקפים.

חיים ברקוביץ: זה המינימום, תעצרו את ההתקפים.

חיים ברקוביץ: זה הכול.

חיים ברקוביץ: אני לא מייצג את הצד הכספי, אני לא רוטשילד.

חיים ברקוביץ: אני באתי לייצג את הילדים שלי.

חיים ברקוביץ: דוד בבית, כמו סמרטוט.

חיים ברקוביץ: אפילו למיון אני לא לוקח אותו, כי אני כבר מכיר אותם.

חיים ברקוביץ: הייתי צריך לצרוח במחלקה, כדי שיכניסו אותו לטיפול נמרץ, כי הוא לא הפסיק לפרכס.

חיים ברקוביץ: הוא פרכס שישה פרכוסים ברצף – שש, שש, שש.

חיים ברקוביץ: למה?

חיים ברקוביץ: כי אין CBD טהור.

חיים ברקוביץ: חברת תיקון עולם ייצרו CBD טהור, והיה עוד סוג של קנביס, שקראו לו מ"ט – אני לא אומר את כל השם, כי זה שם של מלאך קדוש, שנקרא שר הפנים.

חיים ברקוביץ: מי שלמד פעם תנ"ך יודע, שקוראים לו חנוך והוא עלה בסערה השמימה, גוף ונפש.

חיים ברקוביץ: השילוב הזה שילוב מנצח – מ"ט ו-CBD – של תיקון עולם.

חיים ברקוביץ: זה היה שילוב מנצח.

חיים ברקוביץ: הם לא פרכסו.

חיים ברקוביץ: ואז באה הרפורמה הארורה, והרסה את הכול.

חיים ברקוביץ: וגרמה לעשות ילדים לפרכס מחדש.

חיים ברקוביץ: למה?

חיים ברקוביץ: למה?

חיים ברקוביץ: אני שואל את עצמי למה.

חיים ברקוביץ: יש פה ממון?

חיים ברקוביץ: יש פה כסף?

חיים ברקוביץ: יש כלל בסופר, שאומר שיש מוצר שלא מרוויח, אבל אני חייב למכור אותו כי אני נותן שירות ללקוחות.

חיים ברקוביץ: גם אם שמן קנביס רפואי לא מרוויח לבעלי הממון, שיעשו את זה בתורת חסד.

חיים ברקוביץ: בתורת חסד.

חיים ברקוביץ: תעזרו לילדים לא לפרכס.

חיים ברקוביץ: אתם רוצים שאני אראה לכם פרכוס?

חיים ברקוביץ: תעלו על המסך פרכוס של דוד או של חנן?

חיים ברקוביץ: זה נראה נורא.

חיים ברקוביץ: זה נראה נורא, ואתם לא רוצים לראות דבר כזה כל יום.

חיים ברקוביץ: אתם לא רוצים.

חיים ברקוביץ: והדבר היחיד שיכול לעצור, זה קיארה, זה CBD טהור.

חיים ברקוביץ: עשינו כבר הכול.

חיים ברקוביץ: הוא הגיע לטיפול נמרץ, ונתנו לו העמסה של דפלפס.

חיים ברקוביץ: זה לא עזר.

חיים ברקוביץ: נתנו לו העמסה של קיפרה, וזה גם לא עזר.

חיים ברקוביץ: בסוף ה' ריחם עליו, נתנו לו העמסה של פינטונין, ואז הוא נרגע.

חיים ברקוביץ: אבל ברגע שהוצאתי אותו למעלית, שוב היה לו התקף.

חיים ברקוביץ: אני יודע שזה רק CBD.

חיים ברקוביץ: אני יודע.

חיים ברקוביץ: יש לי ניסיון, יש לי ניסיון מר.

חיים ברקוביץ: אתם יודעים למה זה ניסיון מר?

חיים ברקוביץ: כי אני נקרע נער שוליים.

חיים ברקוביץ: עישנתי הרבה חשיש בחיים שלי, הרבה מריחואנה.

חיים ברקוביץ: עכשיו אני לא מעשן בנדר.

חיים ברקוביץ: נדרתי.

חיים ברקוביץ: כוח התורה אוסר עליי לעשן, אז אני לא נוגע.

חיים ברקוביץ: אבל אני יודע כמה זה עוזר לילדים שלי.

חיים ברקוביץ: זה עוזר לילדים שלי לא לפרכס.

חיים ברקוביץ: בבקשה, אל תיתנו להם לפרכס.

חיים ברקוביץ: תודה רבה לכם.

אביגיל דר: סליחה, שרן.

שרן השכל: אנחנו מנהלים את זה, ויש לנו סדר דוברים.

אביגיל דר: אני יודעת, אבל אלה הילדים.

אביגיל דר: אני חושבת שצריך לקחת את זה מפה.

שרן השכל: אביגיל, אני מבקשת.

שרן השכל: אני יודעת שהדיון הזה מאוד מאוד טעון.

שרן השכל: יש פה המון מטופלים, גם נוכחים וגם בזום, משום שלא יכולנו להביא יותר מעשרה אנשים לדיון כאן.

שרן השכל: אני מבקשת לתת לנו הזדמנות לעבור אחד-אחד.

שרן השכל: חיים, המקרה שלך באמת שובר לב.

שרן השכל: זה מקרה של הורים רבים, ולצערי, עם הרפורמה החדשה שנכנסה לתוקף לפני מספר שנים, ממש חרב עליהם עולמם.

שרן השכל: אנחנו מבינים שיש בעייתיות בכל מה שקשור למתן דרכי טיפול, בין אם אלה שמנים, גלולות, או CBD טהור.

שרן השכל: יש בעייתיות, כי הרפורמה החדשה לא מאפשרת.

שרן השכל: בחקיקה הזאת אנחנו רוצים לתקן את זה, ולאפשר לכמה שיותר מטופלים טווח טיפולים כמה שיותר רחב.

שרן השכל: יש מגוון כל כך גדול של מחלות, ומגוון כל כך גדול של דרכי טיפול.

שרן השכל: אגב, בחו"ל התחילו להתקדם הרבה יותר מאיתנו בפיתוח המוצרים.

שרן השכל: לכן, אחת המטרות ששמנו לנגד עינינו, היא לראות איך אנחנו מאפשרים יותר טיפולים, ויותר צורות נטילה של קנביס.

שרן השכל: אנחנו מבינים את הדחיפות.

שרן השכל: ברור לכל חברי הכנסת וגם לנציגי משרד הבריאות, שכל יום שעובר הוא יום שהוא לא פחות מסיוט עבור מטופלים רבים ועבור הורים רבים.

אביחי ויקטור סמילה: לכל המטופלים.

שרן השכל: לכן, אנחנו פועלים בדחיפות המרבית.

שרן השכל: אנחנו פה לרשותך, ואם יש בעיה פרטנית מסוימת, אנחנו כאן כדי לקבל את הפנייה ולנסות לסייע.

שרן השכל: אני רוצה לעבור לדוברת הבאה, שרון אימברמן, בבקשה.

שרן השכל: אני נאלצת לבקש ממך לקצר כי יש לנו רשימת דוברים ארוכה.

שרן השכל: שלוש דקות לרשותך.

שרון אימברמן: אני מודה לכם על האפשרות לדבר.

שרון אימברמן: אני חייבת לומר, שאני מאוד נסערת עדיין מהדברים של חיים, האיש היקר הזה, ושני הילדים שלו.

שרון אימברמן: אני הולכת לעצור את החגיגה, אני רוצה שד"ר בועז לב ישמע את הדברים שלי.

שרון אימברמן: אני יושבת-ראש ארגון ההורים, שנקרא קנביס קידס IL.

שרון אימברמן: זאת קבוצה וולונטרית, והמטרה שלה היא אך ורק עזרה להורים, בטיפול בקנביס רפואי לילדים חולי אפילפסיה.

שרון אימברמן: אני מתנצלת על ההתרגשות, אבל חיים תמיד שובר לי את הלב.

שרון אימברמן: כל הדברים שחיים דיבר עליהם, מייצגים את כל אוכלוסיית הילדים שמטופלים באפילפסיה.

שרון אימברמן: המצב שחיים מתאר, זה מצב שנגרם כתוצאה ישירה מהרפורמה.

שרון אימברמן: כל הדברים היפים שד"ר בועז לב מדבר עליהם, היו צריכים להיעשות לפני הרפורמה.

שרון אימברמן: כרגע אנחנו במצב של קטסטרופה.

שרון אימברמן: אני אחזור לדברים של דנה, ואומר שילדים בעלי אפילפסיה, הם בעלי המינונים הגבוהים ביותר.

שרון אימברמן: בואו נגיד מה זה מינון גבוה.

שרון אימברמן: לבן שלי יש 90 גרם ברישיון.

שרון אימברמן: 90 גרם שמן, המשמעות של זה היא בסך הכול 18 גרם קנביס, כי בכל בקבוק של 10 מיליליטר, יש מקסימום 2 מיליליטר של שמן.

שרון אימברמן: אבל ביק"ר החליטו ש-10 מיליליטר שווים 10 גרם.

שרון אימברמן: אנחנו נחשבים בעלי מינון גבוה – 90 גרם – אבל זה בסך הכול 18 גרם קנביס, וזה המינון המינימלי לגיל של הבן שלי.

שרון אימברמן: המינימלי.

שרון אימברמן: החל מה-1 במרס, לפי מה שרמז ד"ר בועז לב, אנחנו – הסבא, ככה הוא קרא לנו – נעבור לשלם את מחירי ההסדרה החדשה.

שרון אימברמן: זה אומר, שהמחיר שאנחנו נשלם אצלי בבית, החל מה-1 במרס, הוא 2,500 שקל, במקום 370 שקל.

שרון אימברמן: אנחנו לא נוכל לעמוד בזה.

שרון אימברמן: לחיים יש שני ילדים, והמחיר שהוא יצטרך לשלם הוא למעלה מ-5,000 שקל מחודש.

שרון אימברמן: אף אחד מאיתנו לא יכול לעמוד בסכומים האלה החל מה-1 במרס.

שרון אימברמן: המשמעות ברורה וחדה – הפסקה מיידית של הטיפול באפילפסיה.

שרון אימברמן: תשאלו כל נוירולוג, הוא יאמר לכם שהפסקה בטיפול אנטי אפילפטי פירושה דבר אחד: פרכוסים וטיפול נמרץ.

שרון אימברמן: עשרות ילדים יפרכסו, ויגיעו לטיפול נמרץ.

שרון אימברמן: אני לא רוצה להגיד לכם מה המשמעות של זה עבורנו.

שרון אימברמן: עבורנו זה פחד מוות; זאת מחלה שהורגת.

שרון אימברמן: עבור המדינה זה עשרות מיליונים לכסף באשפוזים.

שרון אימברמן: את כל הדיבורים היפים שד"ר בועז לב מדבר, היה צריך לדבר לפני כן.

שרון אימברמן: אין שום התייחסות לסוגיית המחיר.

שרון אימברמן: סוגיית המחיר היא הסוגיה הקריטית ביותר.

שרון אימברמן: הסוגיה השנייה, שהיא קריטית לא פחות, היא סוגיית האיכות.

שרון אימברמן: חיים מדבר על זה שהיו לנו לפני כן עשרות זנים, ויכולנו לטפל בהם בילדים חולי אפילפסיה, ובילדים על הספקטרום.

שרון אימברמן: צמצמו את הזנים האלה לפחות מ-10.

שרון אימברמן: בעבר יכולנו ליצור קשר עם מגדל, ועבור קבוצה קטנה של ילדים, הוא יכול היה להכין זן מיוחד בריכוז מיוחד.

שרון אימברמן: היום אין שום אפשרות כזאת, כי המגדלים אינם מסוגלים לעמוד בעלויות האלה, בגלל שרשרת הביורוקרטיה האדירה, שכפתה עליהם הרפורמה.

שרון אימברמן: לכן, צומצמו כל אפשרויות הטיפול שלנו לפחות מ-10 זנים.

שרון אימברמן: דמיינו לכם שתרופות שאתם משתמשים בהן ביום-יום, כמו תרופות לחולי סרטן, יצומצמו מעשרות לבודדים.

שרון אימברמן: זה מה שקרה לנו, וזאת הסיבה לכך שהילדים שלנו מפרכסים בטירוף.

שרון אימברמן: אם לפני הרפורמה הייתה לנו הצלחה של למעלה מ-50% מהילדים הפסיקו לפרכס – אני מדברת איתכם על טיפול קו אחרון.

שרון אימברמן: ילדים שפרכסו קודם עם 12 תרופות – היום אנחנו מדברים על פחות מ-20% שיפור.

שרון אימברמן: תשאלו למה אנחנו עדיין נלחמים?

שרון אימברמן: כי 20% זה עדיין יותר מאפס, אבל 20% הם לא 80%.

שרון אימברמן: הילד הפרטי שלי, שהתחיל להיות מטופל בקנביס, לא ראה בית חולים ארבע שנים.

שרון אימברמן: מאז הרפורמה הוא אושפז כבר חמש פעמים, בגלל האיכות הירודה של השמן.

שרון אימברמן: כל הדיבורים היפים – לא רלוונטיים.

שרון אימברמן: אנחנו במצב חירום.

שרון אימברמן: אנחנו צריכים עזרה עכשיו, הרגע.

שרון אימברמן: הרופאה שמטפלת בבן שלי, היא פרופסורית, מנהלת מחלקה נוירולוגית שנים רבות.

שרון אימברמן: היא לא מסוגלת לרשום לבן שלי את התרופה שלו.

שרון אימברמן: היא צריכה לתת המלצה, ואני, עם ההמלצה המוזרה, צריכה לחפש רופא, שיכול לאשר את ההמלצה של הפרופסורית היחידה.

שרון אימברמן: היא מכירה אותו 14 שנה, והיא מסוגלת לרשום לו תרופות נרקוטיות הכי חזקות שקיימות בשוק, אבל היא לא יכולה להקליד במחשב קנביס רפואי.

שרון אימברמן: ד"ר בועז לב, זה יכול להשתנות מחר בבוקר.

שרון אימברמן: אין שום צורך בעשרות קורסים.

שרון אימברמן: יש הכשרות און-ליין, ואם זה נורא חשוב, אתם יכולים לאפשר לכל רופא לעשות את זה.

שרון אימברמן: הרופאים שרוצים לתת טיפול, צריכים לתת את הטיפול מחר בבוקר.

שרון אימברמן: מה שעשיתם, הוא שגרמתם לנו לרוץ אחרי מאכערים, לשלם להם אלפי שקלים, כדי שייתנו לילדים שלנו רישיונות, או יחדשו את הרישיון שהילד שלי משתמש בו כבר שבע שנים, בלי שום שינוי.

שרון אימברמן: אין מי שמאשר.

שרון אימברמן: הרופאים שהכשרתם, עצרתם להם את האפשרות, ויש נגדכם תביעות בבתי משפט.

שרון אימברמן: אתה יודע בדיוק על מה אני מדברת.

שרון אימברמן: כל הדיבורים היפים, לא רלוונטיים.

שרן השכל: שרון, תודה על הדברים, ואני יודעת שאת מדברת מדם ליבך.

שרן השכל: חשוב לי לומר, ד"ר בועז לב, לא הוא הוביל את הרפורמה החדשה הזאת, והוא עומד כרגע אך ורק בראש ועדה, שאמורה לדון ולהגיש מסקנות למשרד הבריאות לעניין המרשמים.

שרן השכל: לעניין ההקלה הרגולטורית, כדי לאפשר לכם גם את ייצור השמנים והשמנים האיכותיים, אנחנו צריכים לטפל בזה בחקיקה.

שרן השכל: את רואה איך אנחנו עובדים קשה, על מנת לבצע את זה ולעשות את זה.

שרן השכל: אנחנו נשמח לעבוד בשיתוף פעולה, ותעדכנו אותנו אלו תיקוני חקיקה נדרשים כדי לאפשר להורים לייצר שמנים איכותיים.

שרן השכל: כלומר, איפה החסמים, ומה אנחנו צריכים לנטרל שם, כדי לאפשר לכם את זה.

שרן השכל: בסוגיית המימון, כפי שנאמר קודם, אנחנו מתכננים לעשות הקלה רגולטורית.

שרן השכל: חברי הוועדה נפגשו עם הרבה מאוד נציגי מפעלים, יצרנים וחקלאים מרחבי הארץ, מדרום ועד צפון אליהם הגענו, והם אומרים בצורה מאוד מפורשת, שקודם כול ההקלות הרגולטוריות האלה יסייעו להם להוזיל את עלויות הייצור, בין 40% ל-60%.

שרן השכל: ברגע שעלויות הייצור יותר זולות, גם המחיר הסופי יהיה יותר זול.

שרן השכל: ועדיין, זה לא פותר את עניין המימון, שגם אותו אנחנו רוצים לפתור.

שרן השכל: אנחנו עובדים על זה כדי שיהיה סבסוד דרך קופות החולים של טיפול בקנביס רפואי.

שרן השכל: לא תהיה דרך להתחמק מזה.

שרן השכל: גם את זה נקדם.

שרן השכל: אנחנו מנסים לראות האם ניתן להכניס את זה בחקיקה הזאת, אבל זה יותר מורכב.

שרן השכל: יש לי הצעת חוק לעניין זה, ואנחנו צריכים להגיע לדין ודברים עם קופות החולים ועם האוצר.

שרן השכל: אני מאוד מקווה שנצליח להעביר את זה בהקדם האפשרי.

שרן השכל: תודה רבה על הדברים, ואני רוצה לתת את זכות הדיבור לאביגיל דר, ראש תחום קנביס וחברת הנהלה באלו"ט.

שרן השכל: בבקשה, גם לרשותך שלוש דקות.

אביגיל דר: שלום לכולם, המילים שאמר חיים מתארות את המציאות המאוד מאוד מורכבת.

אביגיל דר: אני עצמי אימא לבוגר בן 28, לא ורבלי, עם אפילפסיה.

אביגיל דר: אומנם לא אפילפסיה עמידה לתרופות, כמו שחיים תיאר, אבל אנחנו יודעים גם היום על האוטיזם, שזאת קבוצה שהיא over lapping במידה רבה עם האוטיזם.

אביגיל דר: מילה אחת טובה, ב-19 בדצמבר שודר בפריים-טיים ב-CNN תשדיר של ד"ר סאן ג'ייקובטה, נוירוכירורג, בנושא של WEED6 – הטיפול בקנביס לאוטיזם.

אביגיל דר: הוא התחיל את הדרך עם הילדה שרלוט, שאנחנו מכירים מ-2016 בנושא הפרכוסים.

אביגיל דר: אני מכירה את המשפחות האמריקניות שהתראיינו שם, ומצבנו יותר טוב.

אביגיל דר: בארץ אני יכולה לטפל יותר טוב מאשר הורה בטקסס, שעובר על החוק.

אביגיל דר: לכן, אני גם מכירה תודה למדינת ישראל.

אביגיל דר: עם זאת, מאז הרפורמה, מאז אפריל 2019 יש עשרות ומאות ילדים עם אוטיזם – לאו דווקא אפילפסיה – המטופלים בקנביס רפואי, שהפכו את הקו הטיפולי האחרון, לפי ההתוויה, לבלתי אפשרי למימון.

אביגיל דר: הילדים עם אפילפסיה, ממוצע הצריכה שלהם הוא 100 גרם בחודש.

שרן השכל: ילדים עם אוטיזם נמצאים התוך ההתוויות של משרד הבריאות?

אביגיל דר: בינואר 2021 התפרסמה התוויה לאוטיזם בפני עצמה.

אביגיל דר: קודם הם נכנסו ב"אחר".

אביגיל דר: לכן, גם נייר העמדה שהגישה אלו"ט, מונה 471 ילדים על הספקטרום האוטיסטי, שמטופלים בקנביס רפואי.

אביגיל דר: לדעתי, המספרים אחרים, ואני אשמח להירתם לעזור לגייס אותם.

אביגיל דר: לפני שהייתה התוויה, אוטיזם נכנס תחת קטגוריה שמשרד הבריאות מגדיר כ"אחר", ואז אנחנו לא רואים אותם.

שרן השכל: נכון לעכשיו, הם כן נמצאים בהתוויות.

אביגיל דר: 471 ילדים ובוגרים עם אוטיזם, עליהם דיווח משרד הבריאות בנובמבר האחרון, זה מספר חסר – לא בדקתי את זה עד הסוף.

אביגיל דר: עד ינואר 2021, כשרופא המליץ לילד עם אוטיזם על רישיון, לא הייתה התוויה לאוטיזם, והם נכנסו בקטגוריה שנקראת "אחר".

שרן השכל: זה בסדר, והשאלה היא לא מה היה קודם.

שרן השכל: הורה של ילד עם אוטיזם, שיש לו התפרצויות, יכול להגיע לרופא שינפיק לו רישיון?

אביגיל דר: כן.

אביגיל דר: אני לא מדברת על כל הקשיים של הנפקת רישיונות והמסחרה ברישיונות, וכל הסבל שנגרם לנו ולילדים שלנו, כתוצאה מזה שמדינת ישראל התבלבלה בין משרד הבריאות למשטרה.

אביגיל דר: את המחיר הזה אנחנו משלמים.

אביגיל דר: אני לא נכנסת לזה, כי חייבים שזה יהיה בציבורי, ואין על זה ויכוח, אבל לדעתי זה זוטות ביחס לעלות החודשית שאנחנו משלמים על תרופה, שהוגדרה כקו טיפולי אחרון לילדים שלנו.

שרן השכל: אני מנסה להבין את הפרוצדורה להורים לילדים עם אוטיזם.

שרן השכל: ההורה מגיע לרופא.

אביגיל דר: אם הוא מצא אחד כזה.

שרן השכל: אין רופאים?

אביגיל דר: ההתוויה אומרת שמי שיכול להמליץ או להנפיק רישיון, הוא רופא מומחה בתחום.

אביגיל דר: זה יהיה או נוירולוג או פסיכיאטר.

אביגיל דר: יש מעט מאוד פסיכיאטרים ו/או נוירולוגים שמנפיקים, ולכן, הילדים מקבלים המלצה מהנוירולוג או מהפסיכיאטר, ופונים לרופא מנפיק.

אביגיל דר: על העלויות אני לא צריכה לספר לך, הן ננקבו פה.

שרן השכל: הם יכולים להמליץ על זה רק כקו אחרון לטיפול?

אביגיל דר: זה דיון נפרד.

אביגיל דר: ההתוויה שפורסמה לאוטיזם, מזעזעת.

אביגיל דר: היא בעצם אומרת שילד צריך לסבול מאוד מאוד מאוד מאוד, עד שהוא יקבל אפשרות להיות מטופל בקנביס רפואי.

אביגיל דר: זאת שערורייה בפני עצמה.

אביגיל דר: הנושא הכי זועק לשמיים בסיפור הזה, הם אותם 50 גרם בממוצע של High CBD, שצורכים ילדים עם אוטיזם, ואותם 100 גרם בממוצע של ילד עם אפילפסיה.

אביגיל דר: נכון להיום, רוב הילדים האלה לא נמצאים בהסדרה הישנה, וגם אלה שכן, במרס הם כבר לא יהיו שם.

אביגיל דר: הם יידרשו לשלם אלפי שקלים על התרופה.

אביגיל דר: עזבו את הרישיון פעם בשנה; הטיפול השוטף בילדים האלה הולך להיות 2,000 שקלים או 1,500 שקלים, כשמדינת ישראל הגדירה את זה כקו טיפולי אחרון.

אביגיל דר: אני באמת מברכת על כל העשייה שלכם, ואני חושבת שאתם עושים דברים חשובים, אבל לנו אין זמן.

אביגיל דר: נעשתה עבודת מטה רצינית על ידי סגן שר הבריאות הקודם; ישבו עם משרד האוצר.

אביגיל דר: יש שם עבודה מקצועית, שצריך לקרוא ולהחליט, ויואילו משרד הבריאות, יחד עם משרד האוצר.

אביגיל דר: הם יודעים כמה כסף צריך.

אביגיל דר: הם צריכים לתעדף איזה התוויות הם מסבסדים, בכמה הם מסבסדים.

אביגיל דר: זאת עבודה מקצועית שלהם.

אביגיל דר: אני אישית דיברתי עם קרן טרנר, שהייתה מנכ"לית משרד האוצר, ובסוף הסיפור הוא כסף, ולא כסף גדול.

אביגיל דר: הילדים שלנו נפגעים קשה.

שרן השכל: תודה רבה על הדברים לאביגיל דר, ראש תחום קנביס בחברת אהב"ה, וחברת הנהלה באלו"ט.

שרן השכל: אני רוצה לתת את זכות הדיבור לאסף פורת.

שרן השכל: בבקשה, גם לרשותך 3 דקות.

אסף פורת: תודה ליושבת-ראש שרן השכל, על זכות הדיבור.

אסף פורת: אני בהנהלת עמותת הקנביס הרפואי, בראשות דנה בראון.

אסף פורת: כמו שראיתם, היא כרגע מאושפזת ולכן היא לא יכלה להגיע.

אסף פורת: אני רוצה לדבר על המחיר המטורף שאנחנו משלמים.

אסף פורת: אני בעצמי משלם 1,500 שקלים לחודש, לעומת 370 שקלים ששילמתי טרם הרפורמה.

אסף פורת: חוץ מהמחירים, האיכות הירודה.

אסף פורת: חוץ מהמחסור בזנים, יש עוד נושאים שלא נגענו בהם.

אסף פורת: הנושא הראשון שאני רוצה לגעת בו, הוא תופעת המאכערים הקשה.

אסף פורת: בתחום הרישיונות יש תופעה של מאכערים.

אסף פורת: בכל שני וחמישי יש ברשתות החברתיות מאכערים חדשים, שגובים על רישיונות חדשים או על חידוש רישיונות אלפי שקלים.

אסף פורת: ברפואה הציבורית אין פתרון לאנשים, כלומר חולה שרוצה לחדש את הרישיון שלו, או לקבל רישיון חדש, צריך לפנות למאכערים, וזאת הבעיה העיקרית.

אסף פורת: הצעת החוק אומנם מדברת על מעבר למשטר של מרשמים, אבל אם לא יהיה הסדר מול קופות החולים, זה עדיין יהיה באופן פרטי ולא באופן ציבורי, כמו שזה אמור להיות, ועם טופס 17.

אסף פורת: הנושא השני הוא מחסור במגוון זנים.

אסף פורת: בעוד לכאורה, זנים בעלי PHC גבוה הם הזנים הכי מבוקשים, החברות מתעסקות רק בהם, גם ביבוא וגם בגידול.

אסף פורת: כאשר זקוקים ל-CBD גבוה, כמו שדובר פה רבות, לתפרחות של CBD גבוה, או בכלל לזנים מאוזנים, אין היום כמעט סוגים.

אסף פורת: בכלל לא מתעסקים בזה.

אסף פורת: כשמדברים על אפילפסיה ועל אוטיזם, צריך לזכור שהם זקוקים ל-CBD גבוה.

אסף פורת: דיברנו על כך, שברישיון הגידול תהיה התחייבות על מפרט של זנים, אבל אם לא יהיה מגוון מינימלי במפרט הזה, תהיה בעיה בתחום הזה, וימשיכו להיות זנים עם THC גבוה, אבל לא זנים עם CBD.

אסף פורת: בנוסף, חזרה על טעויות העבר, מעלה חשש שאין באמת שינוי בעמדת משרד הבריאות, אלא זה אותו דבר בשינוי אדרת.

אסף פורת: במה זה מתבטא?

אסף פורת: קודם כול, מקימים ועדות, למרות שכבר היו ועדות שעסקו בנושאים האלה.

אסף פורת: אין צורך להקים ועדות.

אסף פורת: היו ועדות שהגישו מסקנות, ואנחנו דורשים שהמסקנות האלה ייושמו.

אסף פורת: אין לנו זמן, אנחנו סובלים כרגע.

אסף פורת: אנחנו מבקשים שהדברים ייושמו.

אסף פורת: אני לא מבין למה יש צורך בעוד ועדות.

אסף פורת: בנוסף לכך, כל האנשים שגרמו לנזק, גרמו לכשל הזה במשך יותר מעשור, למרות כל האזהרות, כמו ד"ר בועז לב במשרד הבריאות, וכמו ביק"ר יובל לנדשפט, הם האנשים ששמו אותם לפתור את הבעיות.

אסף פורת: איך יכול להיות שאנשים שעשו את הכישלונות והביאו אותנו למצב הנוכחי, הם האנשים שיצטרכו לפתור אותו?

אסף פורת: לי זאת נראית סתירה, וזה לא הגיוני.

אסף פורת: אני מבקש שכאשר יש דיונים בנושאים חשובים, הם יהיו עם אנשים אובייקטיביים, אנשים ניטרליים, ולא אנשים שעשו את הטעויות, ויכולים לחזור עליהן שוב.

אסף פורת: תודה רבה ליושבת-הראש על זכות הדיבור, ולכולם על הקשב.

שרן השכל: תודה רבה על הדברים.

שרן השכל: אני רוצה לתת את זכות הדיבור ל-י'.

שלומית אבינח: היא ביקשה לא להופיע בתמונה.

י': אני מדברת בפניכם בשם נפגעות תקיפה מינית.

י': אני מטופלת בפוסט-טראומה עקב פגיעה מינית באמצעות קנביס.

י': סליחה, לא חשבתי שאני אתרגש ככה.

י': בחידוש הרישיון האחרון שלי, הפסיכיאטר המליץ לי להעלות את המינון.

י': אמרתי לו: הלוואי, אבל אין לי כסף בשביל עוד.

י': אני לא מקבלת הרבה, ואני גם לא יכולה, כי כלכלית אין לי אופציה לכך, מאז הרפורמה החדשה.

י': חידוש הרישיון מתיש.

י': קשה לנו להתמודד עם דברים ביום-יום – עבודה, למשל.

י': בלילות יש לנו התקפי חרדה.

י': דיברתי על זה היום עם בעלי, שסיפר שלפעמים הוא קם בלילה מבכי שלי מתוך שינה, והוא צריך להרגיע אותי.

י': מכריחים אותנו להוכיח שלקחנו הרבה כדורים פסיכיאטריים, לפני שנותנים לנו אופציה לקנביס.

י': כמו הרבה פוסט-טראומתיים ופוסט-טראומתיות, יש אנשים שזה צף אצלם אחרי תשע-עשר שנים, כשהם לא טיפלו בעצמם בזמן הזה.

י': לכן, אין להם שימוש בכך.

י': אני חושבת שצריך להקל קצת גם על נפגעות תקיפה מינית בקבלת טיפול במתן קנביס רפואי.

שרן השכל: תודה רבה י', על הדברים.

י': תודה רבה לכם.

י': אני מקווה מאוד שייקחו את זה בחשבון, וייתנו הארכה לנפגעות תקיפה מינית, שזה כן עוזר להן בשינה, בעבודה, נגד חרדה ובתפקוד יום-יומי.

י': זה מאוד חשוב.

שרן השכל: כל הנושא של פוסט-טראומה הוא אכן נושא שחייבים לטפל בו באופן מיידי.

שרן השכל: לאחרונה ראינו מקרים מזעזעים.

שרן השכל: אנחנו מדברים על התוויה גם לפסיכיאטרים, נכון?

שרן השכל: תינתן יד חופשית גם לפסיכיאטרים.

שרן השכל: האם תהיה בקשה לטיפול מקדים?

ד"ר בועז לב: היא תהיה על פי ההתוויות.

ד"ר בועז לב: אני מוכרח לומר שלגבי טיפול מקדים, אני חושב ואני מקווה שזה ישתנה.

ד"ר בועז לב: יש הרבה מצבים שבהם זה יכול להיות קו ראשון, ללא ספק.

ד"ר בועז לב: באופן עקרוני, זה על פי החלטת הרופאים.

ד"ר בועז לב: אני בהחלט חושב שזה צריך להשתנות.

שרן השכל: תודה רבה על הדברים.

שרן השכל: אני רוצה לתת את רשות הדיבור לניר יופטרו.

שרן השכל: ניר המלאך, שלום וצוהריים טובים.

שרן השכל: כולנו מכירים את הסיפור שלך, גם מהתקשורת, על כך שעזרת וסייעת למאות מטופלים, אם לא יותר, במצבים מאוד מאוד קשים.

שרן השכל: למעשה, העמידו אותך לדין על אותו סיוע למטופלים, ואני רוצה לברך אותך בברכה ענקית, על כך שהפרקליטות ירדה מהעניין המגוחך הזה, והסירה את ההאשמות בבית המשפט.

שרן השכל: אני בטוחה שיש לך המון המון ניסיון וידע, ואנחנו נדרשים לניסיון ולידע שלך כדי להבין, מה לא עובד ברפורמה הנוכחית, ומה אנחנו נדרשים לתקן בחקיקה.

שרן השכל: בבקשה, לרשותך גם שלוש דקות.

ניר יופטרו: תודה רבה על הכול, על כל מה שאת עושה למען הקהילה של המטופלים.

ניר יופטרו: תודה על זכות הדיבור.

ניר יופטרו: למי שלא מכיר אותי, ליוויתי למעלה מ-2,000 משפחות של חולים אונקולוגיים בעיקר.

ניר יופטרו: לצערי, בגלל שקנביס מוגדר כתרופת קו אחרון, למרות שיש המלצה של ועדת אופיואידים להפוך את זה לקו ראשון, אנשים מגיעים בדקה האחרונה, כשכלו כל הקיצים.

ניר יופטרו: יש לנו ניסיון גדול בזה שקנביס עוזר המון למגוון מחלות, מגוון התוויות, רק לא במינונים שמשרד הבריאות נותן לנו, ולא בריכוזים שמשרד הבריאות נותן לנו.

ניר יופטרו: דיברו פה הורים על מינונים של 90 גרם בממוצע לילד, אבל ד"ר בועז לב אמר קודם שאלה רישיונות מהדור הישן, מה שנקרא דור הסבא.

ניר יופטרו: הוא הגדיר את זה כמינונים חריגים.

ניר יופטרו: אפידיולקס זה 1,500 מיליגרם, וזה מאושר בסל התרופות.

ניר יופטרו: אנחנו זקוקים לריכוזים גבוהים.

ניר יופטרו: ילד אפילפטי או ילד אוטיסט – זה לא משנה – כל מטופל אחרי טיטרציה, אחרי שהעלה מינון והגיע למינון טיפולי, אין צורך בזה שהוא יקנה 90 גרם בחודש; אין צורך שהוא יקבל 100 גרם בחודש.

ניר יופטרו: אחרי טיטרציה, אחרי שהגענו לטיפול שמתאים לנו, אנחנו רוצים לקבל את הריכוזים שמתאימים לנו.

ניר יופטרו: נותנים לנו למכור 10 מיליגרם בבקבוק שמן, הריכוז לא יוכל לעלות בו.

ניר יופטרו: אי-אפשר למכור ריכוז גבוה בתוך בקבוק שמן של 10 מיליגרם.

ניר יופטרו: זה שגורמים לכך שהתפרחות יושמדו אחרי 24.4% - חס וחלילה, אם העגבנייה תהיה בשלה, חס וחלילה אם התרופה שלי תגיע למקסום תרפויטי.

ניר יופטרו: אוי ואבוי אם המגדל יביא לי 26% - - -

שרן השכל: ניר, לטובת אנשים וחברי כנסת, כדי שהדברים ייכנסו לפרוטוקול, הטיפול לחולים אונקולוגיים קשים הוא למעשה שמן מאוד מאוד כבד, אותו ראינו גם בסיור בחלק מהמפעלים.

שרן השכל: כרגע, הם עובדים על ייצור ופיתוח שלו.

שרן השכל: הוא בעצם שמן מאוד מאוד כבד, שדורש ריכוזים מאוד מאוד גבוהים.

ניר יופטרו: הטיפול דורש ריכוז גבוה.

ניר יופטרו: כשאימא לילד צריכה לתת לו 8 טיפות בזמן פרכוס, זה קצת לא הגיוני.

ניר יופטרו: אפשר לפתור את זה בטיפה אחת יותר מרוכזת, ולא לחכות עד שייצאו 8 טיפות מהבקבוק.

שרן השכל: מה מונע מהם לייצר שמן בריכוז גבוה?

ניר יופטרו: הרגולציה.

ניר יופטרו: הרגולציה לא מתירה לייצר מוצרים בריכוז של מעל 24.4%.

שרן השכל: צמח שעובר את הריכוז הזה, למעשה מושמד?

ניר יופטרו: מושמד, נשרף.

שרן השכל: אתה אומר שממנו אפשר לייצר שמן בריכוז גבוה.

ניר יופטרו: לא רק ממנו.

ניר יופטרו: מכל פרח ניתן לייצר שמן בריכוז גבוה.

ניר יופטרו: הרגולציה אומרת שמותר לייצר שמנים רק בבקבוקים של 10 מיליליטר.

ניר יופטרו: בבקבוק של 10 מיליליטר, מאוד קשה לעבור ריכוז של 35%, וגם שהטיפה תהיה מדודה ותצא אותו דבר.

ניר יופטרו: השמן סמיך, הקנביס הוא לא בדיוק שמן, זה סוג של גופרה.

ניר יופטרו: זה חומר שאם נשים אותו במים, הוא לא יצוף והוא לא ישקע.

ניר יופטרו: הוא יישאר בערך באמצע.

ניר יופטרו: לכן, יש לו הגדרה קצת שונה משמן, אבל זאת שפת העם.

ניר יופטרו: אנחנו צריכים שיהיה לנו את זה בריכוז גבוה, כי אנחנו, המטופלים, לא צריכים לקנות 9 בקבוקי שמן.

ניר יופטרו: אנחנו לא צריכים לקנות 100 גרם במרשם.

ניר יופטרו: תנו לי את הכול בריכוז גבוה יותר.

ניר יופטרו: חוץ מזה, יש בעיה נוספת, שהמגדלים לא יכולים למכור תפרחות מעל 24.4%.

ניר יופטרו: אם חס וחלילה המגדל גידל תפרחת כזאת, מילא שייקחו אותה להכנת שמן, ויפיקו ממנה שמן לא מרוכז, אבל הוא צריך להשמיד אותה.

ניר יופטרו: הוא צריך לפחד.

ניר יופטרו: היום מגדלים עם הנדברקס.

ניר יופטרו: לא באמת מגדלים קנביס במדינת ישראל, כי מפחדים להגיע לקנביס איכותי, ולמקסם את היכולות התרפויטיות של הצמח, כי חס וחלילה יהיו עליו יותר אחוזים פעילים.

ניר יופטרו: זה פשוט לא הגיוני.

שרן השכל: ראית את הסיווג של אותם זנים, שהכנו בהצעת החוק?

שרן השכל: הם ממתגים את קנביס כ-T-1, T-2, T-3.

שרן השכל: T-1 זה עד 10, T-2 בין 10 ל-20, לדעתי, ו-T-3 זה 20 ומעלה.

ניר יופטרו: נכון, אבל צריך להוסיף קטגוריות, כי לא נכון שמטופל ראשון שלא מנוסה, ישתמש בריכוזים כאלה.

ניר יופטרו: ריכוזים כאלה לא מתאימים לכל אחד.

ניר יופטרו: זה כמו שאנחנו מקבלים מדבקות פנטה 25, ואחרי זה אני מקבל מדבקה של 50, עולה ל-75 ול-100.

ניר יופטרו: אף אחד לא אומר לי לקחת שלוש מדבקות של 25, או אחת של 75 ואחת של 25.

ניר יופטרו: יש דרגות, הרפואה יודעת להתמודד עם זה, הרוקחים יודעים להתמודד עם זה.

שרן השכל: בועז, דיברת על מתווה טיפול, כך שרופא יישב ויכין תוכנית טיפולים יחד עם החולה.

שרן השכל: זה לא קורה היום.

שרן השכל: בשבוע הבא יש לנו דיון מיוחד עם רופאים, התאחדויות הרופאים, וזה משהו שחייב לעלות כנקודה.

ניר יופטרו: מה שקורה היום בתחום הזה, הוא פשוט שערורייה.

ניר יופטרו: אנחנו מגיעים לרופא, והוא מוגבל לרשום לי 20 גרם או 30 גרם מקסימום ברישיון.

ניר יופטרו: אני לא יכול להתחיל טיפול אפקטיבי, שיספיק לי לכל החודש.

ניר יופטרו: כשאני ניגש לבית המרקחת, אני מגלה שאני בעצם לא מקבל את אותו זן, תחת שמות שונים, או מוצרים שונים עם שמות זהים.

ניר יופטרו: זה לא יכול להיות.

ניר יופטרו: אני קורא לספקים ולמגדלים, לתבוע אחד את השני.

ניר יופטרו: זאת הפרת זכויות.

ניר יופטרו: בתור מטופל אני רק סובל מזה.

ניר יופטרו: כשאני מגיע לבית מרקחת, בקטגוריה T-20 יש היום שישה מוצרים, עם שמות זהים.

ניר יופטרו: זה פשוט לא הגיוני שאין שום פיקוח על מה שנעשה.

ניר יופטרו: משרד הבריאות מאשר שמות של מוצרים, וכל אחד קורה לזה איך שבא לו, בלי קשר לתכולה.

ניר יופטרו: יש שמות זהים, ואין לזה אח ורע בשום שוק.

שרן השכל: בהצעת החוק הצענו שעל האריזה יהיה כתוב שם אב הטיפוס, כלומר הגנטיקה המקורית שממנה הגיע אותו צמח.

ניר יופטרו: זה אומנם כתוב בקטן, אבל היום, למשל, כשאני נכנס לבית מרקחת, יש לי שני זנים בקטגוריה T-20, בשם אש.

ניר יופטרו: שניהם ארוזים באריזה אדומה, כשם הזן – אש.

ניר יופטרו: אני צריך להסתכל באותיות הקטנות, אם הן בכלל מופיעות, או שזה נסרק ב-QR.

ניר יופטרו: הרוקח לא יודע את זה.

ניר יופטרו: אש עזר לי בחודש שעבר, אבל לקחתי אש של חברה אחת, והחודש אני מקבל אש של חברה אחרת.

ניר יופטרו: הרוקחים לא יודעים את זה, הרופאים לא יודעים את זה, אנחנו המטופלים לא יודעים את זה.

ניר יופטרו: אני מגיע הביתה ומגלה שהמוצר לא עובד.

ניר יופטרו: אני נכנס לבית מרקחת ומגיע למצב הפוך – אני מקבל שלושה זנים: אחד לכאב, אחד לשינה ואחד לבעיות פוסט-טראומה שלי, שלושתם בשמות שונים, עם אותה גנטיקה, מאותו מגדל, מאותה אצוות גידול.

ניר יופטרו: אף אחד לא מפקח על איכות התרופה שלנו.

ניר יופטרו: אין לזה אח ורע בשום מוצר שנמכר על ידי רוקח בשום מקום.

ניר יופטרו: מדינת ישראל לא מפקחת על מה שהיא נותנת למטופליה.

ניר יופטרו: כתוב בספר הירוק, שאדוני חתום עליו - - -

ד"ר בועז לב: אני לא חתום על הספר.

ניר יופטרו: אתה רשום שם בגדול.

ניר יופטרו: אפשר להסתכל בנוהל, אבל לא ניכנס לזה.

ניר יופטרו: רשום שטרפנים הם חומרים שהפעילות הפרמקולוגית שלהם והפרמקוקינטית שלהם לא ידועה.

ניר יופטרו: באיזו זכות אחד הספקים בארץ, מעשיר את המוצרים שלו בחומרים שפעילותם לא ידועה?

ניר יופטרו: אתם כל כך מפחדים מכל החומרים בקנביס, מהקנבינואידים, ולא מאשרים לנו שימוש ברובם, אבל בטרפנים אתם מעשירים לנו חופשי.

ניר יופטרו: מה זה טרפנים?

ניר יופטרו: אין לזה הסבר בספר הירוק.

ניר יופטרו: עשיתי קורס רוקחים של משרד הבריאות, ובקורס רוקחים לא מסבירים על הטרפנים.

ניר יופטרו: אין שם שום הסבר, ולשום אדם במערכת הרפואית אין הסבר על זה.

ניר יופטרו: למה אתם מעשירים לי את התרופה שלי בדברים שלא ידועים לא לי וגם לא לכם?

שרן השכל: תודה רבה על הדברים.

שרן השכל: הוועדה תיקח את ההערות האלה ותטמיע אותן.

שרן השכל: נשמח לעבוד בצמוד.

שרן השכל: אני רוצה לתת את זכות הדיבור לצח חריט.

שרן השכל: לרשותך שתיים-שלוש דקות.

צח חריט: אני מתנדב בעמותה של חולי אפילפסיה, עמותת איל.

צח חריט: אשתי חולת אפילפסיה כבר עשרים שנה, ואני באמת מתחבר למה שאמר הבחור שדיבר עכשיו.

צח חריט: המצוקה האמיתית היא בכך שאנחנו לא באמת יודעים מה אנחנו מקבלים, וכל פעם זה משתנה.

צח חריט: יש מצבים, שבהם בחודש אחד נקבל את הזן שעובד טוב עם המטופל, וחודש אחרי זה, התפרחת משתנה ואנחנו אפילו לא יודעים מה המרכיבים.

צח חריט: גם הרוקחים לא יודעים, והם הפנים של הקנביס.

צח חריט: כלומר, הרוקח הוא זה שצריך לדעת מה הוא נותן לי, והוא עצמו לא יודע.

צח חריט: אם הצלחת למצוא קנביס שמתאים לך, אתה מצליח להתמודד עם התקפי אפילפסיה בצורה מאוד מאוד טובה.

צח חריט: עד שאתה מקבל רישיון, באפילפסיה זה לא נמצא במעגל הראשון.

צח חריט: כלומר, האישור לילדים לוקח זמן, למבוגרים זה לוקח יותר זמן, ואם אתה רוצה להחליף קנביס מסוג אחד לסוג אחר, או למינון שונה, זה לוקח חודשים.

צח חריט: הרופאים לא תמיד זמינים, וזה יוצר המון המון בעיות, תסכולים, במיוחד אצל צעירים שמנסים לחזור לחייהם.

צח חריט: אני לא מדבר על המבוגרים, שיש להם אולי קצת יותר סבלנות, אבל הם עדיין נקרעים תחת הביורוקרטיה שהיא אין סופית.

צח חריט: אני מתחבר למה שנאמר פה קודם, והוא שהרופאים עצמם לא מספיק שולטים בחומר.

צח חריט: אלה שכן, קשה להגיע אליהם ביום-יום.

צח חריט: אני מאוד מודה לכם שנתתם לי זכות דיבור, ואני מקווה מאוד שתעבדו עם העמותה, שמשרתת היום למעלה מ-90 אלף חולי אפילפסיה במדינת ישראל.

צח חריט: חלקם הגדול מצליח להיות מאוזן עם תרופות ועם קנביס, אבל הוא חייב לדעת שהוא מקבל את אותו זן, באותה מתכונת.

צח חריט: אם הוא עושה החלפה, שתהיה לו התוויה.

שרן השכל: תודה רבה לך, צח חריט, מעמותת איל.

שרן השכל: כל העניין של קו טיפול ראשון חוזר, ועניין הכשרת הרופאים, נהיה חייבים לדון בו בשבוע הבא, כדי לראות איך אנחנו משפרים את ההכשרה ונותנים מענה ראוי למטופלים.

קריאה: והמחיר.

שרן השכל: כן, אמרנו כבר.

שרן השכל: אני רוצה להעלות בזום את סבח סלעית.

סלעית סבח: שלום לכולם, אני אימא של עדיאל שלום, ילד שמטופל בקנביס כמעט בארבע השנים האחרונות.

סלעית סבח: אני רוצה לתת תיאור דמיוני מהחיים שלנו, על ילד שבגין שנתיים וארבעה חודשים אובחן כאפילפטי, ועד גיל תשע התנסה בלא מעט תרופות, שלא הועילו ולא הביאו יעילות.

סלעית סבח: מרגע שהוא קיבל את הקנביס, התחיל איזון מסוים, והגענו למצב דמיוני לחלוטין, שהוא לגמרי יורד מתרופות.

סלעית סבח: ב-EEG ראש הוא מאוזן לגמרי, והוא ממשיך אך ורק בטיפול של שמן.

סלעית סבח: אנחנו מטופלים של תיקון עולם, ואני מודה להם על הטיפול.

סלעית סבח: אין לי שום טענה לתיקון עולם, אבל יש לי המון טענות למשרד הבריאות.

סלעית סבח: הפרכוסים של הבן שלי הם מתוך שינה, וזה אומר שבמשך שנים בילינו בלילות ללא שינה, כדי לוודא שחלילה הילד לא נחנק לנו או מת לנו בידיים, שלא נדע.

סלעית סבח: יש לי תוצאות של EEG בשינה, שאומרות שהילד מאוזן לגמרי עם שמן של לפני הרפורמה.

סלעית סבח: מרגע שהתחלנו עם השמן של הרפורמה, חלה נסיגה.

סלעית סבח: נסיגה מבחינת הבן שלי, פירושה חזרה לפרכס, התקפי זעם, התקפי אלימות, בכי-צחוק, כל הקשיים שמהם הוא סבל לפני כן.

סלעית סבח: ברוך ה', זה לא חזר במלוא העוצמה, אבל בהחלט יש נסיגה, וזה בא לידי ביטוי בכל תחומי החיים.

סלעית סבח: פניתי לתיקון עולם, ויפעת קריב קיבלה אותי באהבה וניסתה לסייע.

סלעית סבח: גיליתי, להפתעתי, שגם ידיהם חסומות.

סלעית סבח: זה אומר שאם יש איזשהו טיפול שעוזר לך, יום אחד אומרים לך שאת לא יכולה לקבל אותו יותר, אבל את מקבלת משהו ממש דומה.

סלעית סבח: בכל חודש את מקבלת משהו קצת דומה לתרופה האחרונה, כי משרד הבריאות מאשר להם סטייה של 15% בייצור של השמן.

סלעית סבח: מבחינת הבן שלי, 0.1% או 0.01% שינוי באצווה, שינוי בתרופה – משפיע.

סלעית סבח: אני רואה את זה בא לידי ביטוי.

סלעית סבח: הם יכולים לעשות את כל המאמצים, אך ידיהם כבולות תחת רגולציה.

סלעית סבח: זה אומר שהבן שלי לא מקבל את אותו טיפול בכל חודש.

סלעית סבח: אין לנו רצף טיפולי שהוא אמור לקבל, כפי שהיה לנו קודם.

סלעית סבח: אני לא רוצה לדבר בכלל על העלות, מכיוון שזה דבר שהעליתם לא מעט.

סלעית סבח: במרס זה עתיד לעלות לנו למעלה מ-1,000 שקלים.

סלעית סבח: אנחנו חסרי אונים.

סלעית סבח: לראות את הילד שלי מפרכס מתוך שינה, או שובר שן, או נחבט לרצפה.

סלעית סבח: זה האוצר שלי, זה החיים שלי.

סלעית סבח: אני נלחמת למענו, וחשוב לי שמשרד הבריאות יתעשת, ויבין שמדובר בתרופה.

סלעית סבח: לא מעניין אותי מה ההגדרה שלכם.

סלעית סבח: זאת תרופה שהיא מצילת חיים עבור הבן שלי, והוא צריך לקבל אותה מכם.

סלעית סבח: משרד הבריאות אמון על הבריאות שלנו, ואם הוא לא אמון על הבריאות שלי, מי יכול לסייע?

סלעית סבח: אני פונה אליכם מתוך המקום הכי אמיתי, מתוך הלב.

סלעית סבח: זה הבן שלי, אלה החיים שלו, ויש עוד אלפי ילדים ואלפי מטופלים עם מחלות שונות.

סלעית סבח: הוא יושב פה לצידי, הוא שומע.

שרן השכל: אנחנו יכולים לראות אותו?

סלעית סבח: כן.

שרן השכל: שלום עדיאל, מה שלומך?

עדיאל שלום: בסדר, מה שלומך?

שרן השכל: בסדר גמור, מצוין.

שרן השכל: טוב לראות אותך.

שרן השכל: אנחנו שמחים שאימא עלתה איתנו כאן היום, כדי לספר לנו קצת על החיים ועל השגרה שלכם.

שרן השכל: חשוב לי להגיד שאנחנו עושים הכול כדי לעזור לכם כמה שיותר מהר, לקבל את הטיפול הראוי.

שרן השכל: כדי שאתה תוכל לפרוח ולחיות חיים רגילים כמו כל הילדים.

שרן השכל: אני רוצה לשאול אותך, סלעית, מה זה אומר שמאפשרים להם סטייה של 15%?

שרן השכל: איך אנחנו יכולים לתקן את זה?

שרן השכל: מה זה אומר בפועל?

סלעית סבח: זה אומר שבכל חודש אנחנו מקבלים שמן, שהוא לא בדיוק במינונים שקיבלנו בחודש שעבר.

סלעית סבח: משרד הבריאות, לפי ההסבר של תיקון עולם, מאשר להם סטייה בהכנה של השמן, כי הם לא מצליחים להגיע לאותו ריכוז בכל חודש.

סלעית סבח: הוא מאשר להם סטייה, להכין בריכוז כמה שיותר דומה, למה שהם הצליחו בפעם הקודמת, או למקור שהיה לנו בעבר.

סלעית סבח: זה אומר, שאנחנו לא מקבלים את מה שהוא צריך.

סלעית סבח: אנחנו לא מקבלים את אותו שמן כל הזמן.

סלעית סבח: אני אתן השוואה מעולם התרופות, אינסולין או כימותרפיה, חלילה, בכל חודש היה איזשהו שינוי במינון ובריכוז של התרופה עצמה.

סלעית סבח: האם יכול להישמר איזשהו רצף טיפולי לאותו אדם שמקבל את הטיפול?

סלעית סבח: אנחנו כבר יודעים שהטיפול הועיל, ומעכשיו יש נסיגה, כלומר משהו השתנה.

סלעית סבח: אנחנו גם מגלים מה השתנה.

שרן השכל: ברפורמה הקודמת הצליחו לשמור על אותם ריכוזים?

סלעית סבח: ברפורמה הקודמת קיבלנו שמן אבידקל ל-30%.

סלעית סבח: אני יכולה להראות את זה, ויש לי בדיקות שמוכיחות את זה שלפני הרפורמה השמן עבד היטב, עשה לנו מהפכה בחיים.

סלעית סבח: את בטח יודעת, שרן, שילד אפילפטי או אוטיסט מקבל המון טיפולים פרה-רפואיים.

סלעית סבח: מדובר על כך שטיפול של ארבע שנים וחצי אצל פסיכולוגית חינוכית – הופסק, קלינאית תקשורת, תרפיה באומנות, שחייה טיפולית, רכיבה טיפולית, אומנויות לחימה.

סלעית סבח: כל הממליצים מסביב רואים פתאום שיפור כל כך גדול, ואומרים שאין צורך יותר.

סלעית סבח: לפתע, לאחר הרפורמה, אנחנו מתחילים לראות את עצמנו חוזרים לרכיבה טיפולית, לשחייה טיפולית, חוזרים לטיפולים פסיכולוגיים, חוזרים לקלינאית תקשורת ולכל הטיפולים שהיו בעבר.

סלעית סבח: אנחנו מבינים שמשהו פה לא תקין.

סלעית סבח: אנחנו זקוקים לתרופה שהבן שלי אמור לקבל.

סלעית סבח: זאת התרופה שלו.

שרן השכל: תודה, סלעית.

שרן השכל: זה קצת מראה לי עד כמה קופות החולים ומשרד הרווחה צריך לתמוך ברפורמה, משום שכאשר הטיפול עובד, הם חוסכים כסף.

שרן השכל: הם חוסכים עלות של מאות שקלים בשבוע לקלינאית תקשורת, לרכיבה טיפולית וכולי.

שרן השכל: זה ממש ככה.

סלעית סבח: תודה רבה שנתת לי את זכות הדיבור.

סלעית סבח: אני מאוד מעריכה את מה שאת עושה.

שרן השכל: תודה, אנחנו כאן לרשותכם.

שרן השכל: אני רוצה לעבור לדובר הבא – אלי לוי, מעמותת מעלה.

שלומית אבינח: אלי, בגלל שדיברתי עם אסנת, ספר במילה על העמותה שלכם.

אלי לוי: העמותה שלנו הוקמה לזכרו של עוז מנדלוביץ', בנה של אסנת, שותפתי לחיים.

אלי לוי: הוא נהרג בצוק איתן, והחלטנו שזה לא ייגמר שם, בשדה הקרב בעזה.

אלי לוי: גילינו שבאמצעות נשיאת השם שלו, אנחנו מצליחים לגעת בהמון מיזמים חברתיים.

אלי לוי: למעשה, עזבנו את עולם הכלכלה והאסטרטגיה.

אלי לוי: היינו מלווים אסטרטגיים של גופים מסחריים גדולים, ועברנו לעולם של נתינה.

אלי לוי: אנחנו מלווים כ-6,000 מטופלי קנביס עד כה.

אלי לוי: התחלנו עם הלומי קרב בלבד, ולאט-לאט ההתוויות התרחבו.

אלי לוי: הרבה מאוד מהשיח שמתקיים פה, הוא שיח כואב שאני פוגש ביום-יום.

אלי לוי: אני חושב שהמשמעות של תוצאות הוועדה הזאת, לא רק שהיא תשנה את התפיסה בעניין הקנביס בישראל, אלא בפועל תיגע בלמעלה מ-110 אלף זכאים, ועוד רבים שיכולים להיעזר בטיפול בקנביס.

אלי לוי: אני רוצה לגעת בקצרה בכמה נקודות.

אלי לוי: עקבתי אחרי המצגת של ד"ר לב, ואני חושב שנגעת שם בהרבה מאוד היבטים מאוד חשובים.

אלי לוי: שווה לתת דגש על נושא המינונים.

אלי לוי: קצת קשה להגיד שאנחנו צריכים להגביל או להגדיר את המינונים, ובעצם לכפות את האכיפה שאמורה להיות על זליגה על מטופלים.

ד"ר בועז לב: אני מוכרח לומר, שזה לא נגע למינונים, אלא לראות שההתוויות והטיפולים ראויים רפואית.

אלי לוי: אני מתנצל, כנראה הבנתי לא נכון.

אלי לוי: אני מכיר בעיה בנושא המינונים, ולצערי, כל השיח של המינונים לא פוגש את הנושא של התאמה לסימפטומים של המחלה, וגם את ההקשר של שגרת היום של המטופל.

אלי לוי: הרבה מטופלים מקבלים מינונים שלא מתאימים להם, ויש קושי להחליף בבית המרקחת את המינון.

אלי לוי: אם לאדם יש תוצאות טובות מהטיפול, והוא נרשם ללימודים, הוא לא יכול לתפקד עם T-20 בלימודים, והוא צריך להתאים לעצמו מינון.

אלי לוי: הוא לא יכול לגשת לבית מרקחת ולקבל את המינון שמתאים לו.

אלי לוי: לא רק זאת, אחד הדברים שהגשתי בנייר העמדה, הוא החשיבות של הקמת מרכזי טיפול לאנשים בעלי מוגבלויות, שנעזרים בקנביס רפואי.

שרן השכל: למה הוא לא יכול להחליף את התרופה?

ד"ר בועז לב: הוא כן יכול לשנות מינון.

אלי לוי: הוא לא יכול לשנות מינון, זה לא נכון.

ד"ר בועז לב: מ-20 אפשר לרדת ל-15.

אלי לוי: אי-אפשר לעלות ל-CBD.

אלי לוי: יש הרבה מטופלי פוסט-טראומה, שעברנו איתם תהליך והגענו איתם לתוצאות באמצעות מינונים.

אלי לוי: בגלל שאדם עובר תהליך והוא רוצה להתפתח, ללמוד ולעבוד, הוא רוצה לעבור ל-CBD, ל-T יותר נמוך.

אלי לוי: העלאה של CBD, מינונים מאוזנים שיכולים לאפשר איזשהו תפקוד יותר טוב.

שרן השכל: כשהוא מגיע לבית מרקחת, ולמעשה מבקש T נמוך יותר, מה קורה?

אלי לוי: הוא לא יכול.

אלי לוי: הוא יכול לרדת בדרגה, אבל זה לא באמת עוזר, כי המעבר בין דרגות לדרגות בקטגוריות של ה-T, לא באמת מאפשר שינוי טיפולי, אלא אם כן מדובר בצניחה גבוהה.

אלי לוי: כלומר, מ-T-20 ל-T-15, תהיה נסיגה שלא תאפשר לו לתפקד.

אלי לוי: אני לא רוצה להיכנס לעניין רפואי, כי אני לא רופא, ואני רק מלווה לא מעט רופאים בנושא הזה.

אלי לוי: אני נתקל בבעיה הזאת, שחוזרת על עצמה.

אלי לוי: אני רוצה לקפוץ לנושא הבא – קו אחרון או לא קו אחרון.

אלי לוי: ראיתי לא רק ילדים, שברור שזה קו אחרון ולא צריך להעביר אותם תהליכים.

אלי לוי: ראיתי הרבה מאוד גיבורים.

אלי לוי: עוז שלנו היה כנר, הוא זכה באליפות משחקי חשיבה, הבגרויות שלו מעל 40 יחידות, משכמו ומעלה.

אלי לוי: כל האנשים שלוחמים, כל האנשים בסיירות, ביחידות, שחוזרים לפה חצאי אדם, שילמו מחיר כבד.

אלי לוי: להתחיל למכר אותם לתרופות נוספות, כמו תרופות אופיאטיות, שאמורות לשכך להם את הזה, לוקחות אותם לכיוונים לא טובים.

אלי לוי: מקוצר הזמן אני עובר לנושא הבא, והוא המחיר.

אלי לוי: צריך לזכור שכל האנשים המטופלים בקנביס בישראל הם בעלי מחלות כרוניות.

אלי לוי: הם משתייכים לאוכלוסיית בעלי מוגבלויות, ומרבית האוכלוסייה הזאת לא עוברת שכר של 5,000 שקלים.

אלי לוי: מעבר לכך, 27% מסך בעלי המשפחות שהם עם מוגבלויות, מעידים על כך שהם לא מסוגלים לגמור את החודש, ובטח לא לשלם אלפי שקלים לקנביס.

אלי לוי: הנושא הבא, ברשות

אלי לוי: כם, הוא התאמת הטיפול למטופל.

אלי לוי: כפי שניתן בטיפולים פסיכיאטריים ובתרופות קונבנציונליות, גם בקנביס נדרש לעשות התאמה.

אלי לוי: היא צריכה להיות מגובה גם מבחינת הציבוריות והנגישות לאותו רופא, כי נדרש לעשות אותה ממש בתקופה של שלושת החודשים הראשונים.

אלי לוי: אנחנו רואים לא מעט מטופלים שהלכו לאיבוד.

אלי לוי: הרבה מאוד מטופלים לא מצליחים להגיע לאיזון, בגלל הקושי הרגולטורי גם בהחלפת המינון, וגם התרופה.

אלי לוי: הדבר האחרון שאני רוצה להעלות, הוא נושא המעבר שנוצר מההסדרה הישנה לרפורמה.

אלי לוי: בתקופה מסוימת לא היו בבתי המרקחת זנים, ונוצר דבר איום, לדעתי – לא הייתה הסברה.

אלי לוי: לא הייתה הסברה לרופאים, לרוקחים ולמטופלים, על כך שעוברים משיטת הזנים לשיטת המינונים.

אלי לוי: אין היום זנים.

אלי לוי: אתם אומרים מילים שהן לא קיימות ברגולציה הישראלית.

אלי לוי: אין דבר כזה זן.

אלי לוי: יש מינון, שהוא קטגוריה, ולכן נעשים דברים כמו שניר העלה קודם.

אלי לוי: באותה קטגוריה יכולים להיות שמות שונים מאותו מגדל.

אלי לוי: לחלופין, שם זהה עם זנים שונים.

אלי לוי: זה מאוד מקשה על הטיפול, גם מבחינת הרופאים.

אלי לוי: אני שם לב להרבה טרוניות מהרופאים, ובוודאי נשמע את זה גם בדיון הבא.

אלי לוי: מבחינת המטופלים, הם רודפים אחרי שמות, ולאו דווקא אחרי מינונים.

אלי לוי: בכך, הם לא מאפשרים לעצמם להיות בטווחים שהם צריכים.

אלי לוי: אני עובר קורס של משרד הבריאות לתחלואה כפולה, וגיליתי שהרבה אנשים שמגיעים לקנביס, הם אנשים שכבר סבלו מתחלואה, ולצידה תחלואה כפולה של אופיאטים וכל מיני תרופות אחרות.

אלי לוי: אף אחד לא עושה איתם תהליך מסודר של המעבר, כדי שלא תהיה תחלואה כפולה ומכופלת עם קנביס, כי קנביס מגביר את הפעילות של האופיאטים, או ההפך – שניהם מעלים אחד את השני – ויכולים לייצר אף יותר התמכרות.

אלי לוי: אף אחד לא עושה את התהליך החשוב, של הפחתת התרופות הקונבנציונליות בצורה מסודרת, ולכן הרבה מאוד מטופלים סובלים מתופעות לוואי של התמכרות וכדומה.

אלי לוי: תודה רבה על הזמן, ובאמת כל הכבוד על העשייה.

שרן השכל: תודה רבה לך, אלי לוי.

שרן השכל: אני רוצה לתת את זכות הדיבור לאביחי ויקטור סמילה, מארגון מלאכים בירוק.

אביחי ויקטור סמילה: שלום לכם, נעים מאוד, אני אתחיל בזה שאני רואה בזום את חברנו המלומד, עורך הדין חץ דוד, והסופר תום וגנר.

שרן השכל: גם הם יעלו.

אביחי ויקטור סמילה: אף אחד לא דיבר על הריסוסים וההדברות שעוברים הצמחים.

אביחי ויקטור סמילה: ב-2019 היו 16 חומרים כימיים, שהיה מותר להשתמש בהם, וב-2021 יצא תקן חדש – יש למעלה מ-50 חומרים כימיים, שמותר להשתמש בהם בצמח.

אביחי ויקטור סמילה: הם נשענים על התקן של פירות וירקות מ-1991, אבל הבעיה היא שאת העגבנייה והמלפפון אני שוטף לפני שאני אוכל, את הפרח אני לא יכול לשטוף.

אביחי ויקטור סמילה: ד"ר לב, אתה חתום על הייעוץ לספר הירוק.

ד"ר בועז לב: באיזו שנה זה, ברשותך?

ד"ר בועז לב: מתי אני חתום?

ד"ר בועז לב: כבר 16 שנה אני לא מתעסק בקנביס.

ניר יופטרו: רשום שאתה יועץ בנוהל.

אביחי ויקטור סמילה: אתה חתום שם כיועץ בנוהל.

אביחי ויקטור סמילה: זה מה שרשום.

אביחי ויקטור סמילה: לא משנה.

ד"ר בועז לב: אני לא מבין בחקלאות ובמדבירים.

שרן השכל: אני מבקשת.

שרן השכל: קודם כול, ד"ר בועז לב הוא לא זה שמייצג את הרפורמה, והוא לא זה שעשה אותה.

אביחי ויקטור סמילה: ברור שלא, אבל הוא חתום שם.

שרן השכל: הוא הגיע לוועדה כיועץ לענייני מרשמים, ובא להציג בפנינו את המסקנות.

שרן השכל: אנשי משרד הבריאות שכן אחראים לרפורמה, נמצאים איתנו בזום, ומאזינים לנו.

שרן השכל: לכן, חשוב להפנות את הדברים אליהם, ולא אישית לד"ר לב.

אביחי ויקטור סמילה: חס ושלום, לא אישית.

שרן השכל: אני מבקשת להיות ענייניים.

אביחי ויקטור סמילה: הם בדקו מה קורה עם החומר הכימי שאנחנו צורכים באידוי, שזה 400 מעלות, או צורכים אותו בעישון שזה מעל 150 מעלות?

אביחי ויקטור סמילה: מישהו בדק מה קורה לחולה ריאות או חולה אפילפסיה, או חולה כזה או אחר?

אביחי ויקטור סמילה: מה קורה לגוף שלו, כשהוא צורך את החומר הכימי הזה?

שרן השכל: מה עושים בשאר העולם?

אביחי ויקטור סמילה: אין חומרים כימיים.

שרן השכל: הכול הדברה ביולוגית?

אביחי ויקטור סמילה: כן.

אביחי ויקטור סמילה: הגיע משלוח של חברת קנשור, יבוא מחו"ל, הכול ביולוגי.

אביחי ויקטור סמילה: והכי חמור, הם הורידו את הימים.

אביחי ויקטור סמילה: כלומר, מותר לו לבוא היום לגמלון, ולהתחיל לרסס כימי.

אביחי ויקטור סמילה: עד שהוא גומר לרסס את הגמלון, מותר לו לקטוף אותו.

אביחי ויקטור סמילה: הורידו גם את ימי ההפסקה.

אביחי ויקטור סמילה: מותר לי לרסס בבוקר ולקטוף בצוהריים את הצמח.

שרן השכל: הצמח אמור לעבור אחר כך מספר בדיקות.

אביחי ויקטור סמילה: לא, לא.

אביחי ויקטור סמילה: מותר לי לרסס בבוקר, ולקטוף בצוהריים.

אביחי ויקטור סמילה: זה לפי התקן שהוציאו עכשיו, ב-2021.

אביחי ויקטור סמילה: שלחתי לך את הנוהל הזה.

אביחי ויקטור סמילה: יש לך אותו.

ניר יופטרו: לא נבדקים חומרי ההדברה ולא חומרי ההמסה שלהם.

אביחי ויקטור סמילה: יש למעלה מ-50 חומרים כימיים, שמותר לשים על הפרח, על מנת שהוא לא ילך להשמדה.

אביחי ויקטור סמילה: איפה ההיגיון?

אביחי ויקטור סמילה: שמעת פעם שמשרד החקלאות התערב בכמות הסוכר שקיימת באבטיח או בצבע שלו?

אביחי ויקטור סמילה: נו, די.

אביחי ויקטור סמילה: שחררו לנו את הצמח.

אביחי ויקטור סמילה: אתם נותנים לנו לעשן רעלים; אתם נותנים לנו לעשן קנביס סינתטי.

אביחי ויקטור סמילה: זה לא באמת קנביס, מה שמוכרים לנו בשקיות.

אביחי ויקטור סמילה: זה סינתטי.

אביחי ויקטור סמילה: ברגע שיש שם הקרנות, ברגע שיש שם הדברות, ביוכימי, זה לא קנביס.

אביחי ויקטור סמילה: מצטער, זה לא קנביס.

אביחי ויקטור סמילה: זה עוד תרופה, אופיאטים.

אביחי ויקטור סמילה: זה עוד סם.

אביחי ויקטור סמילה: מישהו בדק מה קרה לגוף?

אביחי ויקטור סמילה: אנשים שלא הייתה להם מחלת ריאות, חטפו מחלת ריאות; אנשים שלא השתעלו, היו להם כאבי גב, פריצת דיסק, ונהייתה להם מחלת ריאות מהקנביס.

אביחי ויקטור סמילה: הם התחילו להשתעל כל היום.

אביחי ויקטור סמילה: הולכים לבדיקות, קיבלו מחלת ריאות.

אביחי ויקטור סמילה: הזיה.

אביחי ויקטור סמילה: מישהו מוכן לתת את הדין?

אביחי ויקטור סמילה: בקשר למרשמים, הרופאים מפחדים ללכת ללמוד את הקורס.

אביחי ויקטור סמילה: הם מפחדים ללכת.

אביחי ויקטור סמילה: אתה צריך להכריח כל רופא.

אביחי ויקטור סמילה: יש מערכת אנטי קנבואידית, שישבו ללמוד על המערכת האנטי קנבואידית של הגוף.

ניר יופטרו: בנרקוטיקה אין קורסים, למה בקנביס צריך קורסים?

אביחי ויקטור סמילה: רופאת משפחה עברה קורס לתת לי פנטה?

אביחי ויקטור סמילה: 12 תרופות.

אביחי ויקטור סמילה: אני הייתי מודבק 300 פנטה כל יומיים.

אביחי ויקטור סמילה: 300 פנטה כל יומיים.

אביחי ויקטור סמילה: 12 תרופות בבוקר, 12 תרופות בצוהריים, 12 תרופות בערב.

אביחי ויקטור סמילה: 36 כדורים ביום בצמח אחד.

ד"ר בועז לב: אתה חושב שלא צריך להכשיר רופאים, ולדעת מה הם נותנים?

ניר יופטרו: בנרקוטיקה אתה מכשיר אותם?

ד"ר בועז לב: בבית הספר לרפואה, בוודאי.

אביחי ויקטור סמילה: אז תכשיר אותם בבית הספר לרפואה על המערכת האנטי קנבואידית.

ד"ר בועז לב: גם על זה דיברנו, שצריך להכניס את זה לקוריקולום הלימודים בבתי הספר לרפואה, ובבתי הספר לסיעוד.

ד"ר בועז לב: בוודאי שכן.

אביחי ויקטור סמילה: הדבר הזה מופיע בחוק כסם מסוכן ללא תועלת רפואית, ואנחנו יודעים שהרואין, קוקאין ואדולן – סם סינתטי שמנדלה והיטלר המציאו בשואה, כדי לרצוח את העם שלנו, מופיעים בחוק כסם מסוכן בעל תועלת רפואית.

אביחי ויקטור סמילה: צמח הקנביס מופיע בחוק כסם מסוכן ללא תועלת רפואית.

אביחי ויקטור סמילה: ישבנו, דיברנו עם שביט ממשרד המשפטים, העוזר של גדעון והיועץ המשפטי של המשרד.

אביחי ויקטור סמילה: זה לא חוק, זאת תקנה.

אביחי ויקטור סמילה: שר המשפטים משנה את זה בחתימה.

אביחי ויקטור סמילה: תודה רבה ויום טוב.

שרן השכל: תודה רבה על הדברים.

שרן השכל: אני רוצה להעלות את סימונה עמר, שנמצאת איתנו בזום.

סימונה עמר: צוהריים טובים, אני אימא לילדה חולת אפילפסיה עם מורכבות ומוגבלות קשה.

סימונה עמר: זאת אפילפסיה עמידה בפני תרופות.

סימונה עמר: אני גם מנהלת קהילה של עמותת טוהר לב, וכבר שבע שנים אנחנו עוסקים בתחום גם יחד איתך.

סימונה עמר: הצלחנו להכניס להתוויות את חולי האפילפסיה יחד עם משרד הבריאות.

סימונה עמר: אני רוצה להגיד, שמה שקורה הוא שיש הסדרה חדשה.

סימונה עמר: יש קצת בעיות עם הורים שפונים אלינו, ואין זמינות של זנים לחולי אפילפסיה בכלל.

סימונה עמר: בהסדרה הישנה, אם לא היה זן מסוים, יכולנו לעשות השלמות.

סימונה עמר: כרגע אין השלמות.

סימונה עמר: אם אנחנו לוקחים רק את מה שאנחנו צריכים, 10 גרם, ויש לנו יותר ברישיון, אין לנו להשלים אחר כך.

סימונה עמר: או לא לקחת בכלל, או לקחת ולהישאר עם חוסרים לילדים אחר כך.

סימונה עמר: זה גם בעייתי.

שרן השכל: למה?

סימונה עמר: הם אומרים שאין אפשרות לעשות השלמות.

סימונה עמר: זה או לקחת או לא לקחת, ולפעמים אין את כל הזנים.

שרן השכל: מי אומר?

שרן השכל: הרוקחים?

שרן השכל: החברות?

סימונה עמר: כן, בבתי המרקחת.

שרן השכל: אתם מתקשרים לפני כן כדי לבדוק איזה זן יש, או איזה בקבוקי שמן יש?

סימונה עמר: כן.

סימונה עמר: אם יש ילדים שצריכים שני זנים ואין להם, הם אומרים: או שאתם לוקחים או שאתם מחכים, כי אין לעשות השלמות.

סימונה עמר: אי-אפשר להגיע להשלמות אחר כך.

שרן השכל: את יכולה ללכת לבית מרקחת אחר, לא?

סימונה עמר: כן, אבל מי שאין לו בית מרקחת בסביבה שלו, זאת בעיה להתחיל לחפש מעיר לעיר איפה זה נמצא.

סימונה עמר: דיברו פה על עלויות מאוד מאוד גבוהות.

סימונה עמר: חולי אפילפסיה לוקחים מינונים מאוד גבוהים, ולא כל אחד יכול לעמוד בזה.

סימונה עמר: אני אישית לא יכולה לקחת.

סימונה עמר: אני אלמנה, המחירים מאוד מאוד גבוהים.

סימונה עמר: בהסדרה הישנה אומרים שאין להם מה לספק לנו.

סימונה עמר: הילדה בבית, אחרי שכמעט הורדנו מינונים.

שרן השכל: את בעצם נמצאת בהסדרה הישנה?

סימונה עמר: כן.

שרן השכל: את לא אמורה להתקשר ישירות ליצרן או למפעל?

סימונה עמר: נכון, ואין להם כרגע.

סימונה עמר: הם אומרים שאין להם כרגע לספק להסדרה הישנה.

שרן השכל: מאיזו חברה את?

סימונה עמר: לא משנה כרגע.

סימונה עמר: אני מעדיפה לא לפתוח את זה פה.

סימונה עמר: זה לא קשור לחברה.

סימונה עמר: מי שעדיין בהסדרה הישנה, צריך לעבור להסדרה החדשה.

סימונה עמר: כרגע, כלכלית, אין לנו אפשרות.

שרן השכל: יש עכשיו צו ביניים, שמחייב אותם להישאר בהסדרה הישנה.

שרן השכל: אם יש הורים שמחייבים אותם לעבור להסדרה חדשה, אני מבקשת שתפני אליי את תעודות הזהות ואת המקרים הספציפיים.

שרן השכל: תעבירי לי את הפרטים, ואנחנו נדאג לטפל בזה, גם מול החברות.

סימונה עמר: הם אומרים שכרגע אין זנים.

סימונה עמר: אנחנו נעשה את המעבר להסדרה החדשה, אבל העלויות מאוד מאוד גבוהות.

שרן השכל: נכון לעכשיו, יש עוד חודשיים עד שמבקשים.

שרן השכל: אלה סכומי עתק שמדובר בהם, ואנחנו נשמח לסייע בעניין הזה.

אביגיל דר: בהסדרה הישנה, החברות שהחזיקו את מרבית הילדים הן בטר ותיקון עולם.

אביגיל דר: לפני הרפורמה, הייתה שם המסה הגדולה של הילדים.

אביגיל דר: החברות האלה, לזכותן ייאמר, שהן כן מנסות להמשיך לספק את אותם שמנים high CBD.

אביגיל דר: אבל כאשר יש ילד שזקוק למשהו אחר, נניח מ-EP של בטר, או אבידקל של תיקון עולם, שם כבר אין להם את זה, ואין להן מה לספק.

אביגיל דר: אני אתן דוגמה של הילד הפרטי שלי, עדיין מספקים לי 60 גרם EP תחת ההסדרה הישנה מבטר, אבל יש לו ברישיון גם 10 גרם תפרחת מאוזנת.

אביגיל דר: כדי לקבל אותה אני חייבת לעבור לרגולציה, וללכת עם מרשם, לרכוש בבית מרקחת.

אביגיל דר: למזלי, 10 גרם מספיקים לילד שלי ל-4-3 חודשים, וזה לא מאוד מטריד אותי כרגע.

אביגיל דר: אם הסיטואציה היא אחרת, ורוב מה שהילד קיבל בהסדרה הישנה לא היה high CBD, שם ההורים כבר - - -

שרן השכל: תודה רבה על הדברים, ותודה רבה לך, סימונה עמר, על הדברים.

שרן השכל: רק בריאות, זה הדבר הכי חשוב.

שרן השכל: אני רוצה לעבור לדובר הבא, עורך הדין דוד חץ, שנמצא איתנו גם בזום.

שרן השכל: בבקשה.

חץ דוד: נעים מאוד, אני יושב-ראש עלה ירוק.

חץ דוד: אני מדבר לכל המטופלים, האנשים הנכבדים שנמצאים פה.

חץ דוד: אני רוצה שתבינו את דבריי בצורה נכונה, כי הטרגדיה של הקומדיה, היא שאנשים חושבים שאתה לא רציני במה שאתה אומר.

חץ דוד: מה שיש פה זה קומדיה, כי אנשים מסבירים את הבעיות של השוק – רוצים זנים, רוצים זמינות, רוצים מחירים.

חץ דוד: כלומר, הם רוצים שוק משוכלל, ומשום מה, אני לא מצליח להבין איך מישהו חושב שביורוקרטיה פקידותית ותכנון מרכזי באיומי אלימות, יביאו לתוצאות.

חץ דוד: מדע הכלכלה התפתח במאה השנים האחרונות.

חץ דוד: הוא לא מוכחש?

חץ דוד: לא יודעים שזה לא עובד?

חץ דוד: אני שומע את בועז לב, ואני המום, כי לא יהיה פה שום שינוי.

חץ דוד: הם הבעיה.

חץ דוד: הם חושבים שהגוף שלנו שייך להם ולא לנו.

חץ דוד: הם חושבים ש-THC זה דבר נורא, וכל מי שנוגע ב-THC, אני לא יודע מה יקרה לו.

חץ דוד: אם אתה רוצה, אתה חייב אישור מאיתנו, מהרופאים.

חץ דוד: מי הם בכלל?

חץ דוד: מה הדבר הזה?

חץ דוד: אתה אומר שזה עוזר לך?

חץ דוד: אני לא אתן לך להתרפא, כי לא קיבלת רישיון מרופא, והחברה שבה אתה מייצר, היא לא תעשיית התרופות שלנו, והרוקח לא מכר לך את זה.

חץ דוד: לא צריכים אותם בכלל.

חץ דוד: הם רק גורמים נזק.

חץ דוד: הם הבעיה, וכל הזמן נותנים להם את הפתרון.

חץ דוד: מקסימום שמותר לעשות בקשר לקנביס, אם רוצים שזה יעבוד, זה תרופה ללא מרשם.

חץ דוד: אבל זה לא יכול לעבוד, מה לא ברור?

חץ דוד: אסור לתת לאנשים האלה במשרד הבריאות, כל הכיוון שלהם שגוי.

חץ דוד: מילטון פרידמן לא היה קיים בעולם?

חץ דוד: המשבר הכלכלי לא נפתר?

חץ דוד: ברית המועצות לא קרסה?

שרן השכל: חץ דוד, תודה רבה על הדברים.

שרן השכל: אנחנו לא עוסקים בוועדה בתיאוריה ומה האידאל.

חץ-דוד: זה לא תיאוריה, זה מעשי.

חץ-דוד: האנשים האלה במשרד הבריאות, יש להם חרדת THC, והם חושבים שאם מישהו, חס וחלילה, יצרוך THC הוא ימות?

שרן השכל: אנחנו מנסים לעשות תיקונים ברפורמה, ורגולציה אכן נדרשת.

חץ-דוד: איך נתת לבועז לב, בן אדם שעל פיו יישק דבר, במשרד הבריאות כבר ארבעים שנה?

חץ-דוד: איך זה יכול לצאת שונה?

חץ-דוד: אני שומע מה הוא אומר.

חץ-דוד: תודה רבה.

שרן השכל: תודה רבה לך, עורך הדין דוד חץ.

שרן השכל: אני רוצה לתת את זכות הדיבור ליעל רלוי מאלו"ט.

שרן השכל: שלום, יעל, לרשותך גם שלוש דקות.

יעל רלוי: שלום לכולם, וקודם כול, אני שמחה באמת על הדיון הזה ועל ההערות החשובות שעלו כאן מצד ההורים.

יעל רלוי: הם מכירים את הנושא הזה הכי טוב.

יעל רלוי: אני לא אכנס לדקויות של תהליכי המימוש, החלפת מרשמים ודברים מהסוג הזה.

יעל רלוי: אני רוצה לעסוק בשלוש בעיות ליבה שזיהינו בתהליך הזה.

יעל רלוי: הראשונה, היא פקיעת ההסדר של 370 שקלים שעתיד לפקוע בקרוב.

יעל רלוי: יש מטופלים ותיקים, שמטופלים במינונים מאוד מאוד גבוהים.

יעל רלוי: בקרב אוטיזם, פעמים רבות המינונים הם מעל 50 גרם.

יעל רלוי: טיפולים, כמו שציינו אחרים, בשמן.

יעל רלוי: בבתי אלו"ט לחיים יש לפחות 25 דיירים במצב הזה, שההורים שלהם, מרביתם מתקיימים מקצבת זקנה.

יעל רלוי: אין להם שום אפשרות לממן את הטיפול שצפוי לעלות אלפי שקלים לחודש.

יעל רלוי: המשמעות של קטיעת הטיפול בעבורם היא רגרסיה קשה, שעלולה להצריך אשפוזים פסיכיאטריים.

יעל רלוי: זה נושא מאוד מאוד מורכב בפני עצמו, כאשר מדובר בילדים ובאנשים עם אוטיזם.

יעל רלוי: דובר כאן על סוגיית התמחור.

יעל רלוי: הדבר הזה הוא חסם מאוד מאוד משמעותי.

יעל רלוי: צריך להבין שהורים לילדים על הרצף, נושאים בעלויות של טיפולים בסכומים של אלפי שקלים בחודש ממילא, כולל אבחונים, כולל טיפולים.

יעל רלוי: הרבה מאוד סוגים של שירותים, שהיום, גם בגלל חוסר יכולת של קופות החולים לספק את השירותים, הם מתגלגלים ונופלים על ההורים כהוצאה פרטית.

יעל רלוי: על זה אנחנו מבקשים להוסיף סכומים מאוד גבוהים של עלות הטיפול בקנביס.

יעל רלוי: ההורים מוצאים את עצמם במצב שבו הם רוצים לשלם את הטיפול לקנביס, כטיפול מאזן, ונאלצים לוותר על טיפולים שיקומיים אחרים, שאמורים לבוא בד בבד עם הטיפול בקנביס, ולקדם בצורה משמעותית את הילד או את הצעיר, וזה נמנע מהם.

יעל רלוי: זה חייב לקבל פתרון, כמובן, ודובר על זה לאורך שנים.

יעל רלוי: אני מזכירה, שההקפאה של ההסדר של 370 שקלים, הייתה אמורה להיות איזשהו גשר עד להסדרה של סוגיית התמחור, ומאז יש הרבה דיבורים והרבה כיוונים שנשקלו, אבל פתרונות מעשיים וקונקרטיים, עם תכולה מיידית, אנחנו לא רואים פה.

יעל רלוי: זה חייב להיות מוצג וברור, מה הולך להיות בחודשים הקרובים.

יעל רלוי: עד שזה לא מוסדר, ההסדר של ה-370 שקלים צריך להישאר בתוקפו.

יעל רלוי: נושא נוסף שהעלינו בנייר העמדה שלנו, הוא הנושא של התוויה רפואית לטיפול באנשים עם אוטיזם.

יעל רלוי: הוצאה התוויה לטיפול בילדים וצעירים על הרצף, עד גיל 21, ועל כך אנחנו מברכים, אבל ההתוויה הזאת מאוד מחמירה ומפלה, לעומת התוויות אחרות.

יעל רלוי: הדרישות, גם מבחינת ההגבלות שיש על ההתוויה הזאת, גם מבחינת סוג הקנביס שמותר לאשר, וגם מבחינת המשוכות הרבות שהילדים צריכים לעבור כדי לקבל את הטיפול, חד-משמעית מאוד מחמירות לעומת התוויות אחרות.

יעל רלוי: חייבים לתקן את זה במהרה.

יעל רלוי: פנינו בנושא הזה למשרד הבריאות עוד בתחילת 2021, ולצערי, לא נענינו ולא התקבלה לכך שום התייחסות.

יעל רלוי: בנוסף להתוויה המפלה ביחס לילדים ולצעירים, יש לנו היעדר התוויה מוחלט ביחס לצעירים מעל גיל 21.

יעל רלוי: גם הדבר הזה צריך להיות מוסדר.

יעל רלוי: אני רוצה להתייחס בכוכבית אחרונה, לנושא של ההגנה על מוצרי CBD, שגם עלה פה על ידי נציגים אחרים.

יעל רלוי: כל מי שיפתח מלאי של בית מרקחת, יראה שיש אולי שני מוצרים בקטגוריה הזאת, וזה דבר שלא מאפשר קבלת טיפול מיטבי ורציף.

יעל רלוי: תודה רבה לכם.

שרן השכל: תודה רבה על הדברים.

שרן השכל: אני רוצה לתת הזדמנות לפפו, יושב-ראש הסתדרות הרוקחים, להגיב.

דוד פפו: תודה, שרן, אני מודה לך על ההזדמנות לדבר.

דוד פפו: מכיוון שאני בין אחרון הדוברים, זה נראה כאילו אני אמור לסכם.

שרן השכל: לא, לא.

דוד פפו: אני בהחלט לא.

דוד פפו: עלו פה כמה נושאים: הנושא של ריכוז המוצרים, כמות המוצרים, מחיר המוצרים, זמינות המוצרים.

שרן השכל: חשוב להתייחס גם לעניין הכשרת הרוקחים.

שרן השכל: ההתייחסות שלהם למטופלים בדלפק.

דוד פפו: אני אגיע לאחד הנושאים הבוערים, וזה נושא המחיר.

דוד פפו: למי שלא מכיר, הסתדרות הרוקחים זה הגוף שמאגד את 600 בתי המרקחת הפרטיים במדינת ישראל.

דוד פפו: אמרנו למשרד האוצר ולמשרד הבריאות: רבותיי, תכניסו את הקנביס לפיקוח.

דוד פפו: אנחנו חיים בעולם הפיקוח במשך 74 שנים, מאקמול פשוט ועד לתרופות לסרטן, שעולות 100 אלף שקל.

דוד פפו: אין לנו בעיה.

דוד פפו: זה עולמנו ואנחנו בעד.

דוד פפו: העניין עדיין בבדיקה.

דוד פפו: אני אומר שוב לכל המעורבים, שאני מוכן לעמוד מתחת לאלונקה, אבל באלונקה יש ארבע פינות, ואף אחד לא עומד מתחת לאלונקה ביחד איתי.

דוד פפו: אני לא יכול להחזיק את ארבע הפינות של האלונקה.

ניר יופטרו: אני לא חושב שאתה צריך.

אביגיל דר: אתה לא מחזיק, אתה מרוויח הרבה מאוד כסף מהאלונקה הזאת.

שרן השכל: סליחה, אני מבקשת לא להתפרץ לדברים.

דוד פפו: זה מאוד כייף להרוג את השליח.

דוד פפו: אני רוצה להסביר לך, לפעמים עולמנו צר כעולם נמלה, ואני אנסה להרחיב לך את המסך.

אביגיל דר: תודה רבה.

דוד פפו: אל תיפגעי, ואל תהיי צינית.

דוד פפו: תאמיני לי, אני בצד שלך, לא בצד אחר.

דוד פפו: אני שומע פה סיפורים, עובדות חיים, קורעי לב.

דוד פפו: ואני מלא אמפתיה.

דוד פפו: אני מבין את זה, אבל אני רואה כאלה עוד 200 ביום, לא רק דברים שקשורים לקנביס.

דוד פפו: ליבנו לא קהה.

דוד פפו: אנחנו אמפתיים למטופלים, ולכן אנחנו גם נמצאים במקצוע הזה.

דוד פפו: אם הייתי רוצה מקצוע אחר, הייתי פותח פרפומריה.

דוד פפו: אני רוצה שתבינו, אנחנו השליח.

דוד פפו: אל תהרגו את השליח.

אסף פורת: רוקחים מתעשרים על חשבוננו.

שרן השכל: חברים, אני מבקשת לא להתפרץ.

ניר יופטרו: המרווח הרוקחי לא גדול.

ניר יופטרו: אני חייב להגיד את זה, ואולי המטופלים לא יאהבו שאני אומר את זה, אבל המרווח הרוקחי הוא גדול.

אסף פורת: 33% לעומת תרופות אחרות, זה הרבה.

אסף פורת: זה פי 2 מתרופות מרשם.

ניר יופטרו: זה עד 33%, ברוטו.

שרן השכל: חבר'ה, אני מבקשת.

אביגיל דר: שרן, חייבים לדייק פה.

אביגיל דר: מאז הרפורמה, חברות גידול ובתי מסחר, קנו בתי מרקחת.

אביגיל דר: הם לא הוזילו את המחיר.

אביגיל דר: הם פשוט לקחו עוד רווח לעצמם.

אביגיל דר: יש פה סוג של צביעות בסיפור הזה.

שרן השכל: אביגיל, סליחה, אני מבקשת.

שרן השכל: עם כל הכבוד, אותם בתי מרקחת נאלצו להשקיע לפעמים מיליוני שקלים ברגולציה ובתקנות שדרש משרד הבריאות.

אביגיל דר: והילד שלי, עם 188% נכות, צריך לשלם את זה.

שרן השכל: על זה בדיוק מדובר.

שרן השכל: אנחנו לא נמצאים במחנות שונים; אנחנו ביחד בעניין הזה.

שרן השכל: המטרה שלנו היא להילחם ברגולציה.

שרן השכל: ככל שאנחנו נצליח להוזיל להם את העלויות, והם לא יצטרכו לבנות עכשיו כספות ואבטחה שהעלות שלהם מיליוני שקלים, המטופלים לא יצטרכו לשלם את זה בסוף.

שרן השכל: מי ישלם את זה?

שרן השכל: הרוקחים ישלמו את זה?

אביגיל דר: שיקום משרד האוצר, יוציא את הכסף ויסבסד את הטיפול הזה, עד שתפתרו את הברוך.

שרן השכל: אביגיל, זה העניין, זה מאבק של כולנו ביחד.

שרן השכל: להפוך את הרוקחים לאויבים, זה לא הדבר.

שרן השכל: לא צריך לבוא אליהם בטענות.

שרן השכל: אכן, יש פה מספר כשלים שאנחנו מנסים לתקן.

שרן השכל: אני מבקשת לומר, בסוף אנחנו צריכים לעשות את זה ביחד.

שרן השכל: אני בטוחה שגם אצל הרוקחים, טובת המטופל עומדת לנגד עיניהם.

שרן השכל: השאלה היא איך אנחנו מסייעים בהתרת אותם כשלים, שנכנסו ברפורמה הנוכחית, כדי להיטיב עם כולם?

שרן השכל: בואו נמצא את הדרך לעבוד ביחד, כי זאת תהיה הדרך הכי מהירה.

שרן השכל: הכי מהירה.

חיים ברקוביץ': דוד לא חוזר לעצמו.

חיים ברקוביץ': הוא אחרי חמישה התקפים.

חיים ברקוביץ': אני מצטער שאני מתפרץ, אבל אני שומע פה את כל המלומדים, ואני שואל את עצמי מתי הם יפסיקו לפרכס.

שרן השכל: אני רוצה לשבת איתך לאחר הדיון לחמש דקות לשיחה.

שרן השכל: בבקשה, שתי דקות.

דוד פפו: אני אשתדל.

דוד פפו: גם לאנשים שמנהלים עמותות וארגונים, למה על פטרוזיליה אין מע"מ, ועל קנביס שהוא תרופה יש מע"מ?

דוד פפו: מישהו יכול להסביר לי?

דוד פפו: אם תכוונו את המאמצים שלכם למקומות הנכונים, הצמח הוא צמח וזה ברשות משרד החקלאות.

דוד פפו: אם תכוונו את החצים לכיוון משרד החקלאות, לפחות המע"מ לא יהיה עליכם.

דוד פפו: למה על עגבנייה אין מע"מ ועל קנביס יש מע"מ?

דוד פפו: תכוונו את המאמצים ואת החצים למקומות שצריך לכוון.

דוד פפו: אל תהרגו את השליח.

דוד פפו: אתמול הייתה לי פנייה של חולה סוכרת, סתם חולה סוכרת.

דוד פפו: התרופה שהוא צריך לקבל עולה בסך הכול 180 שקל, ואין לו כסף לקנות אותה.

דוד פפו: נתרמה לו.

דוד פפו: לפני שמונה חודשים, אחד המגדלים שהוא בבורסה וחייב לתת דוחות, הוציא דוח ועוד השוויץ כמה הוא יהיה רווחי, שהוא מוציא מהחממה גרם אחד בשני שקלים.

דוד פפו: זה מתועד.

דוד פפו: לכו לאותו מגדל, ותתלו אותו בכיכר העיר, כמובן תלייה לא פיזית.

דוד פפו: אם הוא מוציא מהחממה 10 גרם ב-20 שקל, איך הוא מגיע אליי ב-220 שקל?

שרן השכל: ברור לי שבשיח הזה כולם מנסים להפיל אשמה אחד על השני.

דוד פפו: שרן, את יודעת שלפני חמש שנים ישבנו ביחד בשדולת הקנביס, והצהרתי מעל הבמה איתך ועם יואב, שאנחנו נעזור להוריד את המחירים.

דוד פפו: אני עדיין עומד מאחורי ההבטחה הזאת.

דוד פפו: אני אומר שוב, אני לא יכול לקחת עליי את כל הנטל ואת כל העומס.

שרן השכל: תודה רבה על הדברים.

שרן השכל: אני רוצה לתת את זכות הדיבור לגיל שויד, משירותי בריאות כללית, שנמצא איתנו בזום היום.

שרן השכל: שלום, גיל, לא מעט דברים עלו בעניין המטופלים, אבל יש שני דברים עיקריים, שאני אשמח אם תתייחס אליהם.

שרן השכל: הדבר הראשון נוגע לעניין הרופאים.

שרן השכל: אתם לא מאפשרים לרופאים להיכנס למערכת, ולהכין את המרשמים.

שרן השכל: לכן, הם לא מסוגלים לעבוד דרך המערכת של קופת חולים.

שרן השכל: הדבר השני, הוא עניין המימון של הטיפול.

שרן השכל: מצד אחד, אנחנו מבינים שיש עלות של טיפול רפואי בקנביס, שהיא לא עלות זולה.

שרן השכל: מצד שני, אותו טיפול חוסך.

שרן השכל: אם נדבר על חולי אפילפסיה או על חולי אונקולוגיה, עלויות התרופות שלהם מגיעות לפעמים למאות אלפי שקלים.

שרן השכל: הם לא נזקקים לסבסוד מטורף של הוצאות עתק, והקנביס מאפשר להם חיי שגרה.

שרן השכל: מורידים מהם גם את כל הטיפולים הפרא-רפואיים הנלווים, כך שיש חיסכון בהוצאות ברבים מהמקרים, לפחות במקרים הקשים.

שרן השכל: אלו שתי השאלות, אחת לעניין הסבסוד, והשנייה לתת אפשרות לרופאים לתת רישיונות למטופלים.

גיל שויד: שלום לכולם, הקשבתי בקשב רב לכל הדברים שנאמרו כאן.

גיל שויד: משרד הבריאות הוא זה שמתווה את הכללים כיצד לפעול בתחום הקנביס.

גיל שויד: הכללית פועלת על פי הנהלים שקבע משרד הבריאות, וכמובן, עובדת בשיתוף פעולה עם משרד הבריאות.

גיל שויד: מבוטחי הכללית מקבלים היום מענה דרך מכון מור, וזה עובד במודל, שדומה למודל שפועל בו היק"ר.

גיל שויד: לגבי הרופאים, בסך הכול בכללית הוסמכו עשרות רבות של רופאים, אבל השירות ניתן במכון מור.

גיל שויד: הרופאים שעברו את הסמכת היק"ר, פועלים דרך מכון מור לפי נהלי היק"ר, ובהתאם לצורך.

שרן השכל: כל רופא מומחה יכול להיכנס למערכת, תוך כדי הטיפול שלו, לפי נהלי היק"ר, ולהכין רישיון הנפקה לטיפול בקנביס.

שרן השכל: רופא רגיל, שעבר את ההכשרה של היק"ר, נניח רופא כאב, יש לו אישור להיכנס למערכת של משרד הבריאות, ולהנפיק את המרשם.

שרן השכל: אנחנו מקבלים פניות רבות מרופאים, על כך שאתם לא מאפשרים את זה.

שרן השכל: הנוהל שלכם, דרך מכון מור, הוא נוהל שאתם קבעתם, ולא משרד הבריאות.

שרן השכל: העומס על הרופאים מייצר מצב, ובו אלפי מטופלים מגיעים לעשרות בודדות של רופאים, כאשר יש לכם אפשרות לפתוח את זה למאות רופאים, בלי תור ובלי בלגאן מיותר.

שרן השכל: מה הסיבה לא לאפשר את זה?

גיל שויד: אנחנו מבינים את האתגרים, ואנחנו בהחלט פועלים מול משרד הבריאות, בהמשך לדברים של ד"ר בועז לב, כדי לתת מענה לכל הסוגיות שעלו.

שרן השכל: מה עמדתכם לעניין מתן אפשרות לכלל הרופאים לרשום מרשמים?

דוד פפו: את לא מקבלת תשובה.

גיל שויד: הקנביס צריך להינתן כטיפול רפואי לכל דבר ועניין, וכשרופא נותן טיפול, צריך להבין שיש גם אחריות על מתן הטיפול.

גיל שויד: צריך לבחון מה הדרך הנכונה ביותר.

שרן השכל: זה קורה עם כל תרופה שהוא נותן.

שרן השכל: יש תופעות לוואי לתרופות רבות, יש סיכונים רבים.

שרן השכל: אגב, יש גם תרופות שעלולות לגרום למוות במקרים מסוימים, ואלה חלק מתופעות הלוואי שרשומות שם.

שרן השכל: כמו שאתם נותנים לרופא אונקולוג לרשום מדבקה של אופיודים, האם יש לכם התנגדות לאפשר להם לרשום מרשם לקנביס באותה מערכת, כפי שהוצג מתווה על פי משרד הבריאות?

שרן השכל: נכון שזה לא נכנס לתוקף, אבל המטרה שלנו היא לאפשר זאת בחקיקה.

שרן השכל: כל רופא מומחה שעבר הכשרה יוכל להשתמש במערכת קופת חולים כללית, וכפי שהוא רושם פנטה, הוא יוכל לרשום במקום פנטה.

שרן השכל: אתם לא פועלים על פי הנהלים, משום שקבעתם נהלים על פי מכון מור.

שרן השכל: אתם לא מאפשרים לרופאים שעברו הכשרה, לרשום מרשם.

שרן השכל: למה?

גיל שויד: אנחנו עושים את זה היום במסגרת מכון מור.

שרן השכל: למה אתם עושים את זה במסגרת מכון מור?

אסף פורת: במסגרת מכון מור יש רק עד 50 גרם.

שרן השכל: סליחה, רק אני מדברת ולא מתפרצים לדבריי.

שרן השכל: למה אתם עושים את זה רק דרך מכון מור, ולא לפי האפשרות שמשרד הבריאות נותן לכם, לתת לכל רופא מומחה שעבר הכשרה לרשום מרשם או רישיון?

גיל שויד: ההחלטה שהתקבלה היא לבצע את זה במכון מור.

שרן השכל: מה ההיגיון בזה?

שרן השכל: למה?

גיל שויד: צריך לשפר את המצב הקיים, ואנחנו נמצאים עם משרד הבריאות בקשר רציף, כדי לבחון את הדרכים לעשות את זה בצורה נכונה ובטוחה ביותר.

שרן השכל: גיל, עם כל הכבוד, מה שאתה אומר לי זה ממש התחמקות מכל השאלות ששאלתי.

שרן השכל: לצערי, זה מראה על כך שללא חקיקה, שתחייב אתכם להכניס את זה, אתם לא תהיו נכונים לשתף איתנו פעולה.

שרן השכל: זה מה שאני מבינה מדבריך.

שרן השכל: לכן, אני אזמן לפגישה אישית בלשכה שלי את כל מי שאחראי על קשרי ממשל, ואם לא נצליח להגיע לסוג של הסכמות או הבנות, נדע להשתמש באמצעים אחרים.

שרן השכל: תודה רבה לך, גיל שויד.

שרן השכל: אני רוצה לסכם את הדברים.

שרן השכל: קודם כול, תודה רבה לכל מי שהגיע, ותודה רבה גם לכל מי שהשתתף בזום.

שרן השכל: אני רוצה להודות בראש ובראשונה לכל המטופלים וראשי הארגונים, שעושים לילות כימים בסיוע ובעזרה לאנשים במצבים הקשים ביותר, שלא מצליחים לקבל תשובה או עזרה מהמערכות שאמורות לסייע להם.

שרן השכל: אני יודעת שאתם עומדים בחוד החנית במאבק הזה בשנים האחרונות, ואני רוצה להודות לכולכם ברמה האישית.

שרן השכל: לקחנו את כל ההערות שהצפתם, המטופלים.

שרן השכל: היועצת המשפטית והמתמחה היו קשובות, ואת התיקונים שנצטרך לעשות, נטמיע בחקיקה.

שרן השכל: הדיון הבא שנקיים יהיה בשבוע הבא, יחד עם רופאים, כדי לראות מה הדרך המיטבית לסייע להם לתת את הטיפול הנכון, החל מפתרון מול קופות החולים, וכלה בהכשרה נאותה במוסדות החינוך, בהם הם לומדים כאן בישראל.

שרן השכל: אני רוצה להודות לד"ר בועז לב, על הצגת הדברים החשובים, ובאמת על הרוח החדשה שנושבת במשרד הבריאות.

שרן השכל: אני רוצה להודות לשר הבריאות שמאפשר את זה.

שרן השכל: תודה רבה לכולכם, נתראה בשבוע הבא.

שרן השכל: הישיבה נעולה.